text:
48 CAPÍTULO
Qanpas paraisopin tiyawaq
JEHOVÁ DIOSMI Adanta Evatawan Edén huertapi churaran sumaqta kausanankupaq. Ichaqa mana kasukuq kasqankuraykun wañupuranku. Chaywanpas Diosmi munan paykunaq wawankuna paraisopi tiyanankuta. Chaymi Biblia nin: ‘Chanin runakunaqa kay allpatan jap’ikapunqaku, chaypin wiñaypaq tiyanqaku’, nispa (Salmo 37:29).
Biblian willashan ‘mosoq janaq pachamanta’ ‘mosoq allpa pachamantawan’ (Isaías 65:17; 2 Pedro 3:13). Kay pachapi kamachikuqkunatan mayninpi Biblia nin “janaq pacha” nispa. Chhaynaqa, ¿imataq ‘mosoq janaq pachari’? Diospa gobiernonmi, chaypin Jesuswan juj runakunawan kuska kamachikunqaku. May munaychá kanqa chay tiempopi kausayqa.
¿Imataq ‘mosoq allpa pachari’?... Chaypiqa manan kay tiyasqanchis allpamantachu rimashan. Mayninpin Biblia “allpa” nispa nin kay allpapi tiyaq runakunata. Chaymi ‘mosoq allpa pacha’ nispa nikun Dios munakuq runakunata (Génesis 11:1; Salmo 66:4; 96:1). Paykunan kay allpanchis paraíso kapuqtin chaypi tiyanqaku.
Chay tiempopaqqa manañan kanqachu kay allpapi millay runakuna. Noepa tiemponpipas llapa millay runakunan wañupuranku. Armagedón guerrapipas llapa millay runakunan wañupunqaku. ¿Imaynan kausay kanqa chay qhepaman? Chayta kunan yachasun.
¿Munawaqchu kay allpa paraíso kapuqtin chaypi tiyayta?... Manan mayqen medicopas yanapawasunmanchu wiñayta kausananchispaq. Manan ima pastillapas wañuymanta salvawasunmanchu. Wiñay kausaytaqa Diosta servispallan chaskisun. Chaytan Jesús yachachiwaranchis.
Bibliapi maskhasun Juan librota, 17 capitulota, 3 versiculota. Chaypin Jesús niran: “Wiñay kausayta chaskinankupaqqa qan sapallan cheqaq Diostan reqsinanku, reqsinallankutaqmi kachamusqayki Jesucristotapas”, nispa (Juan 17:3).
Chhaynaqa, ¿imatan ruwananchis wiñay kausayta chaskinapaq?... Ñaupaqtaqa Jehová Diostan allinta reqsinanchis, noqanchisrayku kausayninta qoq wawan Jesucristotawan. Chaypaqqa Bibliatan estudiananchis. JESUSPA YACHACHISQANTA UYARIKUSUN nisqa libronchismi yanapawasun Bibliata estudianapaq.
¿Imaynata Jehová Diosmanta yachasqanchis yanapawasunman wiñayta kausanapaq?... Kausananchispaqqa sapa p’unchaymi mijunanchis ¿riki? Chhaynatan Diosmantapas sapa p’unchay yachananchis. Biblian nin: “Manan t’antallawanchu runaqa kausanqa, aswanpas Jehová Diospa llapa nisqankunawan iman”, nispa (Mateo 4:4).
Jesucristotapas astawanmi reqsinanchis. Diosmi payta kachamuran juchamanta kacharichiwananchispaq. Biblian nin: “Payllan salvawaqninchisqa”, “Churipi iñiqqa wiñay kausayniyoqmi kanqa”, nispa (Hechos 4:12; Juan 3:36). ¿Imaynatan Jesuspi iñisunman?... Paypi creespan, payrayku wiñay kausayta chaskinanchispi creespa ima. ¿Creenkichu qan chaykunapi?... Creenki chayqa astawanmi paymanta yachanayki, kamachikusqanman jinataqmi imatapas ruwanayki.
Kay libron yanapasunki Jesusmanta astawan yachanaykipaq. Chaypaqmi ichaqa yapa-yapamanta leenayki. Sapanka dibujokunata qhawaspa chaykunapi piensay. Chaypi kaq tapuykunata umallaykimanta kutichiy. Chay librotaqa papaykiwan otaq mamaykiwanmi leewaq. Paykuna mana kaqtinqa juj kuraq runawanmi leewaq. Leewaqmi juj wawakunawanpas. Juj runakunaman Jesusmanta yachachispan yanapawaq wiñay kausayta chaskinankupaq. May allinmi chayqa kanman ¿riki?...
Biblian willawanchis ‘kay pachapi kausay pasashasqanta’, ichaqa willanmi wiñayta kausanapaq imakuna ruwananchistapas. Ninmi: ‘Diospa munayninta ruwaqmi ichaqa wiñaypaq kausanqa’, nispa (1 Juan 2:17). ¿Imatan ruwananchis wiñay kausayta chaskinapaq?... Jehová Diosmanta Jesusmantawanmi astawan yachananchis, chayman jinataqmi kausananchis. Chaykunata yachanaykipaqmi kay libro yanapasunki.


c: text/html

text:
Yáyap voluntarnin, ¿mayckan can?
Tata Yaya munan paspi y cusisckas únay unáypaj causanaycúpaj ashpapi suj jardín ina ’ruascka.
Pero ckam pensayta atinqui: «¿Imaina chá ’ruacuyta atin?» Biblia yachachin ima Yáyap Reinun chayta lógraj ’rin. Tata Yaya munan tucuycuna cá Reinumanta yachanancuta y túcuy cá Reinu ’rúaj ’risckanta (Salmo 37:11, 29; Isaías 9:7).
Tata Yaya munan allít purinaycuta.
Quiquin suj Tata, ima munan alli casckanta huaasnincúpaj, Yaya munan únay unáypaj cusisckas causanaycúpaj (Isaías 48:17, 18) Pay prometen: «pi Yaya munasckanta ’ruan únay unáypaj [cáusaj ’rin]» (1 Juan 2:17).
Tata Yaya munan huellasninpi purinaycuta.
Biblia yachachin ima Yaya munan «ñanninmanta» yachachiayshta «huellasninpi» purináyshpaj (Isaías 2:2, 3). Pay organisara «suj pueblu pay sutínpaj» pay munasckanta túcuy ashpapi ’rejsichicunánpaj (Hechos 15:14).
Yaya munan cuscayasckas payta adoranaycuta.
Alli religiun mana gentét caruyachin manapé cuscayachin munaypi (Juan 13:35). ¿Picunas yachachishcancu ckarista y huarmista túcuy lausmanta Yayát cuscayasckas siruinancúpaj? Invitasuycu mascanayquita chá respuesta cá folletupi.

robotstxt: allowed

filter: keep


text:
Cantarnin Jehoväta kushitsishun (mushoq cancionkuna)
Jehovä Diosta alabanapaq y adoranapaq mushoq canticukunata kushishqa cantë. Müsicata y cantanëkipaq jorqë, y tsë shumaq canticukunata cantëta yachakï.
¡Diospa patsakashqana Gobiernun shamutsun!
Kë alläpa shumaq Canticuqa Jesucristuta mandakamunampaq churanqanrëkur Jehoväta Diosta cantarnin alabanapaqmi.
Kallpata qolläyämë
Qampis noqakunawan Jehoväta mañakï kallpata qomäshqa jutimpita valorwan willakunapaq.
Jutikiqa Jehovämi
Jehovä jatun jutinta alabë y entëru patsa janampaq këkaq Dios kanqanta llapan nunakunata musyatsi.
Sinchi kayänampaq yanapëkullë
Jehoväta mañakï cuidashunëkipaq, tsapäshunëkipaq y mana wanushpa kawakïta chaskinqëkiyaq alli tsarakunëkipaq.
Precursorkunapa rurëninkuna
Kuyanqëkita y pëllapaq kanqëkita Jehoväta willë, y pëta sirwinëkipaq akranqëkipita y trabäjïki qoshunqëkipita kushikunqëkitapis.
Alli kawakïta munaqtam ashintsik
Wakinkunata kuyanqantsikpaq y Diosta sirwita munaqkunata ashinqantsikpaq parlaq kushikïpaq y animakoq canticu.
Tukïläya nunatam yachatsintsik
Kë canticuqa Jehovä alli kanqampitam willakun y wakinkunata amïgun kayänampaq imanö yanapanapaqmi yanapakun. Jorqë müsicata y letranta.
Aktsi chäramunnam
Diospa Palabranmi, puëdeq kar më tsëman chan.
Salvakuyänampaq yanapashun
Tiempu këkaptinraqqa Diospa Gobiernumpitam yachatsikunantsik.
Kananmi yachatsikoq yarqushaq
Höraqa masllam punuriritam munantsik, peru Jehovämi kallpata qomantsik.
“Noqapaqmi rurashqa kanki”
Jesusqa pensan wawqinkunata yanapanapaq ruranqantsikqa, pëpaq ruranqantsiktanö kanqantam.
Diospa kuyashqa markan
Espïrituwan ciëlupaq akrashqa wamrankunatam Jehoväqa kuyakïwan cuidan, y pëkunaqa Jehovä mandakunqan rurëta alläpam munayan.
Qoyämarqunki kuyë Wamrëkitam
Jehoväta agradecikushun mas jatun qarënimpita. Llapantsiktam shuyäkïta qomantsik.
Jesus wanunqampita gracias Dioslläkuna
Jesuspa kawëninta Jehovä qomanqantsikmi mas jatun kaq kuyakïninqa, tsëmi imëkamayaqpis Jehoväta gracias nita munantsik.
Masllatam rurëta munallä
Jehovä mëchö sirwinëkipaq nishunqëkichö kushishqa yachatsikï.
Diospa tsurinkunam rikakashqa kayanqa
Alläpam munantsik Cristupa wawqinkunata ciëluman Jehovä apakunan junaq chämunanta, tsënöpa guërrata ganayänampaq y premiunkuna chaskiyänampaq.
Qammi kanki kallpä, shuyäkïnï y markäkïnï
Kë mana alli tiempukunachö llakikïkunapa pasashqaqa, Jehovämi kallpata y markäkïta qomantsik.
Diosta alabarmi kushishqa sientikü
¿Imanötaq sientikunki cäsukoq nunakunata tarinëkipaq llapan puëdinqëkimannö kallpachakurnin?
Alleq tsarakushun
Problëmakunata aguantanapaq y Jehoväta mana jaqipa sirwir sïguinapaq yanapakoq cancion.


text: 20 Y wanwanyarëkaq* uchkupa llävinta y juk jatun cadënata tsarashqa ciëlupita urëkämoqtam juk angelta rikarqä.2 Y mantsanëpaq jatun culebratam tsaririrqan, unë kaq culebrata, Diablu y Satanasta, y waranqa (1.000) watapaqmi watëkurqan.3 Y wanwanyarëkaq uchkumanmi weqaparkurqan, y wichqarkurqanmi y janampam sellarkurqan, tsënöpa waranqa (1.000) watakuna ushanqanyaq nacionkunata mana pantatsinampaq. Tsëpitanam wallka tiempullapa libri jaqirishqa kanqa.4 Y gobernar täkunakunatam rikarqä, y tsëkunaman täkoqkunam juzgayänampaq autoridäta chaskiyarqan. Awmi, Jesuspita musyatsikuyanqanrëkur y Diospita parlayanqanrëkur wanutsishqa,* y ni mantsanëpaq chukaru animalta ni imäginninta mana adorashqa, y ni urkunkunachö ni makinkunachö tsëpa marcanta mana chaskishqa kaqkunapa almankunatam* rikarqä. Y kawariyämurqanmi y Cristuwanmi waranqa (1.000) watapa gobernayarqan.5 (Wakin kaq wanushqakunaqa waranqa (1.000) watakuna ushanqanyaqmi mana kawariyämurqantsu.) Këmi punta kaq kawarimï.6 Kushishqa y santum kayan pipis punta kaq kawarimïchö kawarimoq kaqkunaqa; pëkunata vencinampaqqa manam ishkë kaq wanïpa autoridänin kantsu, sinöqa Diospa y Cristupa sacerdötinkunam kayanqa, y pëwanmi waranqa (1.000) watapa gobernayanqa.7 Tsëpitanam, waranqa (1.000) watakuna ushariptin, prësurëkanqampita Satanas libri jaqishqa kanqa,8 y patsapa chuskun esquïnankunachö këkaq nacionkunata pantatsinampaqmi yarqunqa, Gogta y Magogta, guërrapaq ëllunampaq.* Pëkuna ëkaq kayanqanqa lamar kuchunchö aqushanömi.9 Y entëru patsapam ëwayarqan y santu nunakunapa carpa wayinkunata y kuyashqa markatam jirurüriyarqan.* Peru ciëlupitam nina urämurqan y pëkunata ushakäratsirqan.10 Y pëkunata pantëkätseq Diablum ninawan azufri qochaman weqapashqa karqan, tsëchöqa mantsanëpaq chukaru animal y Diospa willakoqnin* tukoqmi këkäyarqanna; y paqasta junaqtam imëyaqpis sufritsishqa* kayanqa.11 Y yulaq jatun gobernar täkunatam rikärirqä, y tsëchö tëkaq Kaqta. Pëpa nöpampitam patsa y ciëlu escapakuyarqan,* y manam pëkunapaq sitiu karqannatsu.12 Y wanushqakunatam rikärirqä, precisaq kaqkunata y mana precisaq kaqkunata, gobernar täkunapa nöpanchö shëkäyaqta, y röllukunam kichashqa kayarqan. Peru juk röllum kichashqa karqan; tsëqa kawë röllum karqan. Wanushqakunaqa tsë rölluchö qellqarëkanqanmannömi rurëninkunamannö juzgashqa kayarqan.13 Y lamarmi pëchö këkaq wanushqakunata entregarqan, y wanïwan Sepultüram* pëkunachö këkaq wanushqakunata entregayarqan, y cada ünum rurëninkunamannö juzgashqa kayarqan.14 Y wanïwan Sepultüram* nina qochaman weqapashqa kayarqan. Këmi ishkë kaq wanïta rikätsikun: nina qocha.15 Jinamampis, pipis kawë libruchö mana qellqaraq kaqqa, nina qochamanmi weqapashqa karqan.


text:
2 WILLAKUY
¿Imaraykun “Jehová Diospa testigon” nisqa sutiyoq kayku?
Askha runakunan ninku: “Chayllaraqmi Jehová Diospa testigonkunaqa rikhurimun”, nispa. Ichaqa 2.700 watakuna ñawpaqtaraqmi cheqaq Dios serviqkunata nikurqan ‘testigokuna’ nispa (Isaías 43:10-12). 1931 wata ñawpaqtaqa Biblia Estudiaqkuna nisqa sutiyoqmi karqayku. Chhaynaqa, ¿imaraykun “Jehová Diospa testigon” nisqa sutiyoq kapurqayku?
Pichus Diosniyku kasqantan rikuchin. Ñawpa k’uyukunapiqa waranqa-waranqa kutitan Diospa sutin rikhurin. Ichaqa askha t’ikrasqa Bibliakunapin sutinpa rantinpi Señor otaq Dios nispalla nin. Jehová Diosqa Moiseswan rimaspan pay kikin nirqan: “Kay sutiywanmi wiñay-wiñaypaq reqsiwanqaku”, nispa (Éxodo 3:15). * Chaypin Diosqa pantasqa dioskunamanta hukniray kasqanta reqsichikurqan. Ñoqaykuqa anchatan kusikuyku Diospa sutinta apaspa.
Ruwasqaykutan rikuchin. Abelmantapachan askha runakuna Jehová Diospi iñisqankumanta hukkunaman willarqanku. Chay “ancha askha” testigokuna ukhupin tarikunku Noé, Abraham, Sara, Moisés, David ima (Hebreos 11:4–12:1). Imaynan huk runa mana huchayoq runamanta juzgadopi cheqaqta willan, chay hinatan ñoqaykupas Diosniykumanta cheqaqta willayku.
Jesusta qatikusqaykutan rikuchin. Biblian Jesusta sutichan ‘cheqaq rimaq hunt’aq testigo’, nispa (Apocalipsis 3:14). Pay kikinmi willarqan Taytanpa sutin yachachisqanmanta, Diosmanta ‘cheqaq-kayta willananpaq’ hamusqanmantapas (Juan 17:26; 18:37). Chaymi cheqaq qatikuqninkunapas Diospa sutinta apananku, hukkunamantaq yachachinanku. Chayta ruwanaykupaqmi Testigokuna kallpachakuyku.
¿Imaraykun Jehová Diospa testigonkuna nisqa sutiyoq kapurqayku?
¿Hayk’aqmantapachan kay Hallp’api Jehová Diospa testigonkuna karqan?
¿Pin aswan hatun Testigo karqan kay Hallp’api?
^ párr. 4 Diospa Simin Qelqa Bibliapin “Sut’inchasqa simikuna” nisqapi nin: “Ñawpa Rimanakuy qelqapi Diospa sutinqa YHWH nisqan, chaymi t’ikrakun Yavé otaq Jehová”, nispa.
Astawan yachanapaq
¿IMATAPUNIN BIBLIA YACHACHIN?
¿Ima ninanmi Diospa sutin, imaynata rimakun?
Askha Bibliakunapin Diospa sutinqa mana rikhurinchu. ¿Imarayku? ¿Importantechu Diospa sutinta utilizay?


text:
YACHACHINA 15
¿Imaina huauckes capacitasckas congregaciunta yanapancu?
Organisaciunniycupi mana sacerdotes pagarasckas apiycu. Cunan ’ruacun imaina huámaj congregaciunpi ’ruácoj cara, nombracun huauckes capacitasckas «Yáyap congregaciunninta cuidáypaj» (Hechos 20:28). Cá ckaris suj ancha alli amistar Yayaan apincu, paycuna congregaciunmanta cajcunata yachachincu y cuidancu, «mana obligasckas ina, manapé alli ganasuan; mana interesraycu o munas imastas chasquiyta, manapé empeñuan» (1 Pedro 5:1-3). ¿Imát ’ruancu nockaycuraycu?
Cuidaaycu y protegeaycu. Huauckes capacitasckas Bibliaan yachachincu y congregaciunta yanapacuncu ckaylla Jehovamanta tianancúpaj. Paycuna allít unanchancu ima Yaya cá atun resposabilidarta ckopucora, chayraycu congregaciunpi mana ordenaaycu, manapé yanapaaycu allít tiáypaj y cusisckas canaycúpaj (2 Corintios 1:24). Imaina suj pastor sapa suj ovejasninmanta allít cuidan, cá huauckespas capacitasckas preocupacuncu ’rejsíypaj sapa suj congregaciunninmanta cajcunata (Proverbios 27:23).
Yachachiaycu Yáyap voluntarninta ’ruáypaj. Sapa semana, cá huauckes capacitasckas tantacunas congregaciunmanta encargacuncu, cá tantacunaspi feycuta sinchiyachiaycu (Hechos 15:32). Cá ckaris predicaciunmantapas encargacuncu, nockaycuan cuscas predicancu y ashca layas predicáypaj yachachiaycu.
Sapa sujta animaaycu. Sapa sujta feycupi yanapáypaj, cá huauckes capacitasckas huasiycuman ’rincu nockaycuan ’rimáypaj y Huasipi tantacunasmanta Jehóvap testigusninmanta nockaycuan ’rimancu. Bibliaan yanapaaycu y consuelút ckoaycu (Santiago 5:14, 15).
Nátaj congregaciunpi ’ruasckancunamanta, cá huauckes capacitasckas suj llámcay apincu y suj familia cuidáypaj y atendéypaj. Cá huauckesta ima ashcát llamcancu, respetanaycu tían (1 Tesalonicenses 5:12, 13).
Cá huauckes capacitasckas, ¿ima llámcay congregaciunpi ’ruancu?
¿Imaina sapa suj nockaycuraycu interés ckaachincu?


text:
48 KAQ YACHACHIKUY
Qamqa kawsakuwaqmi kay suma-sumaq huertapiqa
DIOSQA Adantawan Evata unanchaspanmi Eden sutiyuq suma-sumaq huertapi churarqa. Ichaqa mana kasukusqankurayku wañuruptinkupas Diosqa munanmi mirayninkunaña chayna suma-sumaq huertapi kawsakunanchikta. Chaymi bibliapi nin: ‘Allin ruwaq runakunam allpata dueñoyaspa wiñaypaq kawsakunqaku’, nispa (Salmo 37:29).
Bibliapim riman ‘musuq cielokunamanta’ hinaspa ‘musuq allpamanta’ (Isaias 65:17; 2 Pedro 3:13). Bibliapi wakinpi cielomanta rimaspanqa kamachiq runakunamantam riman, ichaqa kay ‘musuq cielokunamanta’ rimaspanqa Jesucristomanta hinaspa paywan kuska kamachiqkunamantam rimachkan. ¡Mayna sumaqya kanqa paykuna kay pachata kamachimuptinkuqa!
Bibliapi allpamanta rimaspanñataqmi wakinpi runakunamanta rimachkan, manam sarusqanchik allpamantachu. ¿Pikunataq kanqa ‘musuq allpawan’ tupachisqa runakunaqa?... Jehova Diosta kuyaq runakunam (Genesis 11:1, NM; Salmo 66:4; 96:1). Paykunam kay pachapiqa wiña-wiñaypaq kawsakunqaku.
Chay punchawqa manañam kanqachu mana allin runakunaqa. Imaynam Noeypa tiemponpi mana allin runakuna sinchi parawan chinkachisqa karqaku, chaynam kunanpas Diospa piñakuynin punchawpi mana allin runakuna chinkachisqa kanqaku. Kunan rimarisun piñakuynin punchaw pasayta kay pachapi kawsakuy imayna kananmanta.
¿Munawaqchu kay pachapi wiña-wiñaypaq kawsakuyta?... Manam ni ima doctorpas ni ima hampipas wiñay kawsaytaqa quwachwanchu. Wiñay kawsaytaqa haypasun Diosman asuykuspallam. Jesusmi chaymanta allintapuni yachachirqa.
Bibliaykipi kichaykuy Juan 17 capitulopa 3 versiculonta. Chaypim Jesus nirqa: “Wiñay kawsayqa kanqa sapallan chiqap Dios kasqaykita riqsiqkunapaqmi hinaspa kachamusqayki Jesucristotapas riqsiqkunapaqmi”, nispa.
Jesuspa nisqanman hinaqa, ¿imatam ruwananchik wiñay kawsayta haypanapaqqa?... Jehova Diosmantam hinaspa ñuqanchikrayku wañukuq churin Jesusmantam allintapuni yachananchik. ¿Imaynata? Bibliata estudiaspam. Chaypaqmi JESUSMANTA YACHASUN niq kay qillqa yanapasunki.
Jehova Diosmanta yachasqanchikqa wiñay kawsayta haypanapaqmi yanapawasun ¿aw?... Jehova Diosmantaqa sapa punchawmi yachananchik, imaynam mikuspapas sapa punchaw mikusqanchikman hina. Chaymi bibliapi nin: “Runaqa kawsanan manam tantallawanchu aswanqa Jehova Diospa lliw rimasqankunawanmi”, nispa (Mateo 4:4).
Jesusmanta yachasqanchikpas wiñay kawsayta haypanapaqmi yanapawasun. Paytam Jehova Dios kachamurqa huchanchikmanta pampachasqa kananchikpaq. Chaymi bibliapi nin: “Jesusmanta hukpiqa manam salvacionqa kanchu”, nispa. Nintaqmi: ‘Churipi iñiqqa wiñay kawsayniyuqmi kanqa’, nispapas (Hechos 4:12; Juan 3:36). ¿Ima ninantaq Jesuspi iñiyqa?... Jesuspi iñiyqa paylla wiñay kawsayman pusawaqninchik kasqanmanta mana iskayrayaymi. ¿Chayna kasqanpaqchu Jesusta qawanki?... Chayna kaptinqa paymantapas hinallam sapa punchaw yachananchik hinaspa yachasqanchikman hina kawsakunanchik.
Kay qillqapi yachachikuykunata sapa kuti qawaypas allintam yanapasunki Jesusmanta yachanaykipaqqa. Chaypaq dibujonkunapi yuyaymanay, chaynataq dibujopa waqtanpi tapukuykunamanta rimariy. Kay qillqata tayta-mamaykiwan kuska leey. Mana kaptinkuqa pi yuyayniyuqwanpas utaq warmamasikikunawanpas leewaqmi. Chayta ruwaspaqa icha pillatapas yanapawaq Jesusmanta yachaspan kay pachapi wiñay kawsayta haypananpaq. Mayna kusikuypaqmi chayqa kanman ¿aw?...
Bibliapim nin: “Diosta mana yupaychaq runakunaqa wañunqakum, tukuy ima munapayasqankunapas chinkanqam. Diospa munayninta ruwaqmi ichaqa wiñaypaq kawsanqa”, nispa (1 Juan 2:17). Chaynaqa, ¿imatam ruwananchik wiñaypaq kawsakunapaqqa?... Jehova Diosmantawan Jesusmantam yachananchik, hinaspam yachasqanchikman hina kawsakunanchik. Anchatam munaymanku kay qillqamanta yachasqayki chaypaq yanapasunaykita.


text:
29 CAPÍTULO
¿Llapa fiestakunachu Diosta kusichin?
¿GUSTASUNKICHU fiestaman riy?... Fiestakunaqa kusikunapaqmi. ¿Munanchu Jesús fiestaman rinanchista?... Juj kutinmi paypas qatikuqninkunawan kuska casarakuy fiestaman riranku. Jehová Diospas ‘kusisqa Diosmi’, paypas kusikunmi allin fiestakunapi kusikuqtinchis (1 Timoteo 1:11; Juan 2:1-11).
29 paginapin yacharanchis Puka lamar-qochata Jehová Dios iskayman t’aqasqanta. Chaynintan Israel llaqta pasaran salvasqa kanankupaq, ¿yuyashankichu?... Qochata pasaruspan israelitakuna Diosta agradecekuspa tusuranku takiranku ima. Juj fiestapi jinan llapa runakuna kusisqa kasharanku. Jehová Diospas kusikuranchá chayta rikuspaqa (Éxodo 15:1, 20, 21).
40 wata qhepamanmi israelitakuna juj fiestaman riranku. Chay fiestataqa Diosta mana serviq runakunan ruwaranku. Paykunaqa pantasqa dioskunatan adoraranku, jinaspapas mana casado kashaspan jujkunawan puñuranku. ¿Allinchu karan chay fiestaman riy?... Manan allinchu karan. Chaymi Jehová Diosqa paykunata castigaran (Números 25:1-9; 1 Corintios 10:8).
Biblian willan iskay runakuna cumpleañonkupi fiestakusqankumanta. ¿Jesuspa cumpleañontachu festejaranku?... Manan. Chay fiestakunataqa Diosta mana serviq runakunan ruwaranku. Jujninpa sutinmi karan Herodes Antipas, payqa Galilea llaqtapin rey karan.
Chay reyqa mana allinkunatan ruwaran. Payqa hermanonpa warminwanmi tiyapuran, chay warmiq sutinmi karan Herodías. Bautizaq Juanmi Herodesta niran chay ruwasqan mana allin kasqanta. Chaywan phiñakuspan Herodesqa Juanta carcelpi wisq’achiran (Lucas 3:19, 20).
Chay qhepamanmi reypa cumpleañon chayamuran, jinan reyqa amigonkunata invitaspa fiestata ruwaran. Chaypin llapallanku mijusharanku machasharanku ima. Jinan Herodiaspa ususin paykunapaq tusupuran. Llapallankun kusisqa kasharanku munay tususqanmanta. Chaymi reyqa sipasta niran: “Imapas mañakuwasqaykitaqa qosaykipunin, kamachisqay llaqtaq kuskannintaña mañakuwanki chaypas qosaykin”, nispa.
Chay sipasqa manan yacharanchu ima mañakuyta. Yaqapaschá munasharan qolqeta, munay p’achata, otaq juj sumaq palaciota. Chaymi sipasqa mamanman rispa tapuran: “¿Imatan mañakuyman?”, nispa.
Herodiasqa Bautizaq Juantan sinchita cheqnikuran. Chaymi ususinta niran: “Bautizaq Juanpa umanta mañakuy”, nispa. Jinan sipasqa reyta niran: “Bautizaq Juanpa umanta kunanpacha juj platopi qoway”, nispa.
Reyqa yacharanmi Bautizaq Juan allin runa kasqanta. Ichaqa llapa invitasqan runakunaq ñaupanpi prometesqanraykun sipaspa mañakusqanta qoran. Juj soldadotan kamachiran carcelta rispa Juanpa umanta qhorumunanpaq. Jinan soldadoqa rispa Juanpa umanta juj platopi apamuran. Chaytan reyqa sipasman qoran, sipastaq mamanman aparan (Marcos 6:17-29).
Juj runan cumpleañonpi fiestata ruwallarantaq. Payqa karan Egipto llaqtapi reymi. Chay reypas fiestakusqan p’unchaypin juj runaq umanta qhoruchiran. Chay qhepamanmi chay runaq cuerponta campopi warkuchimuran animalkuna mijupunanpaq (Génesis 40:19-22). ¿Allinpaqchu Dios qhawariran chay iskay fiestakunata?... Qanri, ¿riwaqchu karan chay fiestakunaman?...
Bibliaqa chay iskay cumpleañokunallamantan willashan. Chay iskay fiestakunapiqa mana allinkunatan ruwaranku. ¿Imatan chaywan Jehová Dios yachachiwanchis? ¿Munanchu cumpleañonchis chayamuqtin fiesta ruwananchista?...
Kay tiempopiqa manan pipas cumpleaño fiestanpi runakunata wañuchinchu. Ichaqa yuyariy, Diosta mana adoraq runakunan chay fiestataqa qallarichiranku. Bibliaq willasqan cumpleañokunamanta rimaspan juj qelqa nin: “Juchasapakunallan [...] nacesqanku p’unchaypi jatun fiestata ruwanku”, nispa (The Catholic Encyclopedia). ¿Munasunmanchu chay runakuna jina kayta?...
¿Festejaranchu Jesús cumpleañonta?... Manan, Bibliaqa manan willanchu chay ruwasqanta. Jesuspa apostolninkunapas manan jayk’aqpas Jesuspa cumpleañontaqa festejarankuchu. Chhaynaqa, ¿imaynapin 25 diciembre p’unchaypi Jesuspa nacesqanta festejayta qallariranku?...
Juj libron nin: ‘Chay p’unchaypin Roma runakuna Saturno diosta festejaqku, “intiq cumpleañonmi”’, nispa (The World Book Encyclopedia). Chay fiestaq rantinpin Jesuspa nacesqan p’unchayta festejanankupaq ajllaranku.
Jesusqa manan diciembre killapichu naceran. ¿Imaraykun chayta ninchis?... Biblian willan Jesuspa nacesqan p’unchayta michiqkuna tutantin campopi ovejankuta qhawaspa kasqankuta (Lucas 2:8-12). Diciembre killapiqa nishutan chay llaqtakunapi chirinpas paranpas. Chaymi mana pipas tutataqa campopi qhepakuqchu.
Askha runakunan yachanku Jesusqa mana 25 diciembre p’unchaypichu nacesqanta. Yachankun pantasqa religionkunamanta paqarisqantapas. Chaywanpas kusikuyllapi piensaspan ruwashallanku navidad fiestata. Manataqmi yachayta munankuchu imaynatan Dios qhawarin chay fiestata. Noqanchismi ichaqa Diospa sonqonta kusichiyta munanchis ¿riki?...
Diosta kusichinapaqqa paypa munasqan fiestakunatan ruwananchis, manataqmi imapas kanantaraqchu suyananchis. Chaypin sumaq mijunata mijuspa amigonchiskunawan kasunman. ¿Munawaqchu chay jina fiestapi kayta?... Yaqapaschá tayta-mamaykiwan rimawaq juj fiestata ruwanaykichispaq. Munaymi kanman ¿riki?... Ichaqa Diosta kusichinapaq jinan kanan.
Diospa munasqanman jinan imatapas ruwananchis, chaypaq leesun Proverbios 12:2; Juan 8:29; Romanos 12:2; 1 Juan 3:22.


text:
Domingo 28 de Mayo
Dios causaita causaicaman ninan ushaita charij Dios cajtaca, cai pachata pai rurashcamandapachami ricuchijun (Rom. 1:20).
Jehová Diosca cutin cutinmi ñucanchicunata juyashcata ricuchishca. Pensaripai. Cai Alpapi, Alpa jahuapi ima tiashcacunapash jatun, juyaillami can. Chaipica ashtaca ashtaca millón planetacuna, estrellacunami tian. Ashtahuan jatun estrellaca Indimi can. Indi illajpica, cai Alpapica causaica na tianmanllu. Caicunata ricushpami, Jehová Dioslla Tucuita Ruraj Dios cashcata intindinchi. Ashtahuanbash, Tucuita Ruraj Jehová Diosca cai Alpataca plantacuna, animalcuna, gentecuna causangapaj imatalla minishtishcahuanmi rurashca. Adanda rurashpaca shuj juyailla Alpa pushtugupimi churarca. Shinallata ali yuyaihuan, jucha illaj cuerpohuanmi rurarca. Ashtahuanbash para siempre causachunmi rurarca (Apoc. 4:11). Bibliapica ninmi: “Paimi, causaita charijcunamambash, tucuillaman micunata caran. Pai llaquinaca, causaita causaicamanmi” can nishpa (Sal. 136:25). w15 1/11 3:7, 8
Lunes 29 de Mayo
Cangunahuanmi cani (Mat. 28:20).
Ñucanchi Rey Jesusca ashtaca ashtaca gentecunapa shunguman chayashpa, muyuguta tarpuj cuenda Diospa Reinomanda ali villachingapami shuj shuj herramientacunata ñucanchicunamanga cushca. Huaquingunataca huaquin huatacunatallami utilizashcanchi. Cutin shujcunataca ashtaca huatacunatami utilizashcanchi. Imashina cashpapash ashtahuan ali villachichunmi ayudashca. Huata 1933
Martes 30 de Mayo
Taita Diospa shutita alicachinguichi (Sal. 148:13).
Diospa Shutita Bibliapi churanaca ¿minishtirishcapachachu can? Ari. Jehovami Bibliataca rurarca. Chaimandami, ashtaca textocunapi Diospa Shutitaca ricunchi. Jehová Diosca paipa shutita gentecuna rijsishpa, paipa shutita jatunyachichunmi munan. Traducción del Nuevo Mundo de la Santas Escrituras (con referencias) Bibliapica ashtaca textocunami Diospa Shuti tiana cashcata, Diospa Shutita jatunyachina cashcata ricuchin (Éx. 3:15; Sal. 83:18; Is. 42:8; 43:10; Juan 17:6, 26; Hech. 15:14). Imashinami ricunchi, Diospa Shutita churanaca minishtirishcapachami can. Chaimandami, Jehová Diosca callaripi pai escribichishca Shimicunapica paipa shutita ashtaca viajeta churachun mandarca (Ezeq. 38:23). Shinaca, Bibliata traducijcuna Diospa shutita na churashpaca Taita Diosta na respetashcatami ricuchin. Cunanbica, Diospa Shuti imamanda Bibliapi cana cashcataca ashtahuan alimi intindishcanchi. Inglés shimipi Traducción del Nuevo Mundo revisashca Bibliapica, 7 mil 216 viajemi Diospa Shutica ricurin. Cai revisashca Bibliata 1984


text:
22-28 mayo
JEREMÍAS 44-48
70 taki mañakuypiwan
Juñunakuyta qallarinapaq (3 min. otaq pisillapi)
BIBLIAPI QORI JINA YACHACHIKUYKUNA
“Ama jatunchanapaq kaqkunallatachu maskhay” (10 min.):
Jer. 45:2, 3. Baructaqa mana allin piensayninkunan llakichiran (jr-S págs. 104, 105 párrs. 4-6).
Jer. 45:4, 5a. Jehová Diosqa sumaqllatan Baructa corregiran (jr-S pág. 103 párr. 2).
Jer. 45:5b. Diosmi Baructaqa pakaykuran aswan importante kaqpi yuyayninta churasqanrayku (w16.07 pág. 4 párr. 6).
-
Maskhasun ancha allin yachachikuykunata (8 min.):
Jer. 48:13. ¿Imaraykun Moab llaqta runakuna Quemos diosninkumanta p’enqakunanku karan? (it-2-S pág. 172.)
Jer. 48:42. ¿Imaraykun iñiyninchista kallpachan Moab llaqtamanta Diospa nisqan? (it-2-S pág. 411 párr. 5.)
¿Imatan Jehová Diosmanta yacharanki kay semana Biblia leesqaykipi?
¿Ima allin yachachikuykunatawanmi tariranki kay semana Biblia leesqaykipi?
-
Bibliata leenapaq (4 min. otaq pisillapi): Jer. 47:1-7
ALLIN YACHACHIQ KASUN
Predicaspa (2 min. otaq pisillapi): hf. Tapuyta saqey kutinaykipaq.
Jujmanta kutispa (4 min. otaq pisillapi): hf. Tapuyta saqey jujmanta kutinaykipaq.
Estudiota qospa (6 min. otaq pisillapi): lv págs. 199, 200 párrs. 9, 10. Pisillapi estudianteta yanapay juj sasachakuypi tarikushaspa imaynata investigananpaq.
CRISTIANO KAUSAYNINCHIS
Wayna-sipas, ama jatunchanapaq kaqkunata maskhaychu (15 min.): Videota qhawachispa uyariqkunaq yanapayninwan ruway. Wayna-sipaskunaq tapukusqan: ¿Imatan vidaywan ruwasaq? Ñaupaqpi vidayta qhawarispa.
Biblia estudianapaq juñunakuy (30 min.): kr “4 t’aqa—Diospa gobiernon juiciokunata atipan: Gobiernokunaq leyninkuta respetaspa predicanchis” chaymantapas cap. 13 párrs. 1-10.
¿Imatan yacharunchis? ¿Imatan jamuq semanapi yachasun? (3 min.)
17 taki mañakuypiwan


text:
17 WILLAKUY
¿Imaynatan iñiq t’aqakunata watukuq umalli yanapawanku?
Biblian askha kutita willan Bernabemanta apóstol Pablomantawan. Paykunaqa iñiq t’aqakunata watukuq umallikunan karqanku. ¿Iman paykunata kallpachaq chayta ruwanankupaq? Iñiqmasikunapi tukuy sonqowan interesakusqankun. Pabloqa sinchi karutaña viajanan karqan chaypas, watukusqan iñiqmasikunamanmi kutiyta munarqan imaynachus kashasqankuta yachananpaq, kallpachananpaq ima (Hechos 15:36). Pablo hinan kay tiempopi watukuq umallikunapas iñiqmasinkupi interesakunku.
Kallpachawanankupaq hamunku. Watapi iskay kutitan iñiq t’aqakunata watukuq umalli watukamuwanku. Paykunaqa 20 iñiq t’aqakunata hinan watukunku sapankawantaq huk semana kanku. Paykunaqa experienciayoq cristianokunan kanku, chaymi imaymanata paykunamanta yachayku hinallataq esposankumantapas, casado kaqtinkuqa. Paykunaqa kallpachakunkun wayna-sipaskunata kurakkunatapas reqsinankupaq, kusikunkun ñoqaykuwan predicaspa, Bibliamanta yachachisqayku runakunaman visitaspapas. Paykunaqa huk umallikunawan kuskan iñiqkunata kallpachanankupaq wasinkuta visitanku, hinaspapas huñunakuykunapi hatun huñunakuykunapipas sumaq discursokunatan qonku (Hechos 15:35).
Llapaykupin interesakunku. Watukuq umallikunaqa iñiyniykupi allin kanaykutan munanku. Paykunaqa umallikunawan yanapakuq qharikunawan iman huñukunku iñiq t’aqa imayna wiñarisqanta qhawarinankupaq, chaypitaqmi yanapayta qonku ruwanankuta allinta aparinankupaq. Chaymantapas precursorkunatan yanapanku aswan allin predicaq kanankupaq, anchatataqmi kusikunku chayllaraq hamuqkunata reqsispa, iñiyninkupi wiñasqankuta qhawarispa ima. Chay umallikunaqa iñiqkunata ‘serviypi llank’aqkunan’ kanku, tukuy atisqankutataqmi ruwanku (2 Corintios 8:23). Ñoqanchispas kallpachakusun paykuna hina allin iñiyniyoq Dios sonqo runakuna kananchispaq (Hebreos 13:7).
¿Imaraykun watukuq umallikuna iñiq t’aqakunata visitanku?
¿Imatan ruwawaq chay visitakuna kaqtin?


text:
Alergiawan intolerancia nisqawan. ¿Kaqllachu?
Emily nin: “Mijuyta qallariqtiy jinan simiy seqsiyta qallariran qalluytaq punkimuran. Manan samariyta atiranichu umaypas muyuytan qallariran. Chayllamanmi kunkaypi makiykunapipas qhopochakuna rijurimuran. Jinan hospitalta ¡usqhaylla pasarani!”, nispa.
YAQA llapa runakunan kusikunku mijuspa. Chaywanpas wakin runakunan wakin mijunakunata “enemigonkuta” jina rikunku. ¿Imarayku? Chaykunata mijuqtinku Emilyta jina alergia jap’isqanrayku. Paytaqa anafilaxia nisqa alergian jap’iran, chayqa sinchi peligroson. Ichaqa wakin alergiakunaqa manan chhayna peligrosochu.
Kay watakunapin askha runakunata alergia onqoy jap’ishan otaq wakin mijuykunata cuerponku mana chaskinchu. Ichaqa investigaq runakuna nisqan jina, doctorman rispan pisilla sut’itapuni yachanku chay onqoywan kasqankuta.
¿Imataq mijunamanta alergia nisqari?
JAMA nisqa revistapin Jennifer Schneider Chafen doctoraq umallisqan doctorkunan juj investigación ruwakusqanmanta niranku: “Manan llapa doctorkunachu kaqllata piensanku alergia onqoymanta”, nispa (Asociación Médica Americana). Chaywanpas yachaq runakunan ninku: ‘Cuerponchispi defensakunan mijunamanta alergia onqoytaqa paqarichin’, nispa.
Wakin mijuykunapin kan proteína nisqa, chay proteinayoq mijuykunata mijuqtinchismi alergia paqarin. ¿Imaynapi? Cuerponchispi defensakunan pantapakuspa chay proteinamanta cuerponchista defiendeyta qallarin. Cuerponchispi defensakunan IgE (Inmunoglobulina E) sutiyoq anticuerpo nisqata paqarichin mijusqanchis proteinakunata cuerponchismanta wijch’unanpaq. Qhepaman chay mijuykunata mijuqtinchisqa ñaupaqpi paqariq anticuerpo nisqakunan histamina nisqata cuerponchispi paqarichin jinaspa cuerponchista reaccionachimuyta qallarin.
Histamina nisqaqa allinmi cuerponchispaq. Ichaqa manan yachakunchu imaraykun wakin proteinakunata mijuqtinchis cuerponchispa defensankuna IgE nisqa anticuerpo nisqakunata paqarichisqanta, chay qhepaman histamina nisqa paqariqtin cuerponchispi alergia onqoy rijurisqantapas.
Chay proteinayoq mijuykunata chayllaraq mijuqtiykiqa manapaschá imatapas cuerpoyki reparanqachu. Qhepaman kaqllata mijuqtiykin ichaqa cuerpoykipi alergia rijurimunqa.
¿Iman intolerancia alimentaria nisqa?
Chayqa manan mijunamanta alergia jinachu. Intolerancia alimentaria nispaqa nikun wijsanchis wakin mijuykunata mana chaskisqantan. Yaqapaschá wakin runakunaq cuerponpi mana kanchu enzimas nisqa otaq mijuykunapi kaq wakin alimentokunata mana chaskinchu jinaspa mijusqanchis wijsallanchispi sayan. Wakintan chay pasan lecheta tomaqtinku. Lechepi, otaq lechemanta ruwasqa mijuykunapin kan lactosa nisqa, chaykunapi kaq azucarta cuerpoman ch’eqerichinanpaqmi ch’unchulninchis enzimas nisqata mana paqarichinchu.
Intolerancia alimentaria nisqaqa wijsanchispa mana chaskisqan mijunata mijuqtinchismi jap’ikun. Ichaqa chay mijunakunata askhata otaq pisita mijusqanchismantan kanqa. Pisillata mijusun chayqa manapaschá imanawasunpaschu, askhata mijuqtinchismi ichaqa wijsanchis mana chaskinmanchu. Mijunamanta alergiayoq runakunan ichaqa mana pisillatapas mijunankuchu, alergia jap’ichiq mijunakunaqa kaqraton kausayninkuta peligroman churanman.
¿Imaynatan qallarin?
Mijunamanta alergia pitapas jap’iqtinqa kunkan, ñawin, qallun iman punkiyta qallarin, seqsin, pukayamun ima. Sonqonmi muyuyta qallarin, jinaspa aqtupakun otaq diarrea jap’in. Wakinpaqa cuerponmi chiriyan, uman muyun, desmayan otaq sonqon sayapun. Anafilaxia nisqa alergiayoq kaspaqa ratollan pipas wañunman.
Mijunamanta alergia onqoytan paqarichinman: leche, runtu, challwa, marisco, trigo, maní, soya, frutos secos nisqakuna. Alergia onqoyqa jap’inmanmi juch’uytapas jatuntapas. Wakintaqa jap’in taytan otaq maman alergiayoq kasqanraykun. Wakintaqa wawa kashaqtinmi jap’in ichaqa wiñasqanman jinan chinkapun.
Intolerancia alimentaria nisqan ichaqa mana nishu gravechu. Wijsanchispa mana chaskisqan mijuykunata mijuqtinchisqa wijsanchismi nanan, punkin, calambre ima jap’iwanchis; aychanchispin qhopochakuna rijurin, uma nanan, sayk’usqa sientekunchis otaq cuerponchis juj jina kapun. Chaytaqa paqarichin leche otaq lechemanta ruwasqa mijuykuna, trigo, gluten nisqa, alcoholniyoq ujanakuna otaq levadurayoq mijunakuna.
Análisis, tratamiento
Sichus mijunamanta alergia jap’isunki otaq wijsayki mana chaskinchu wakin mijunakunata chayqa, doctormanmi rinayki. Manan kikillaykimantaqa mijuykunata prohibikunaykichu. Chayta ruwanki chayqa cuerpoykiq necesitasqan alimentokunatan prohibikushawaq jinaspa astawan onqowaq.
Mijunamanta grave alergiayoq runakunaqa onqochisqan mijunakunatan manaña mijunankuchu. * Ichaqa mana nishu grave alergiayoq otaq wakin mijuykunata wijsan mana chaskinchu chayqa, pisillatapas mayninqa mijunmanmi. Onqochinman chayqa manañan pisillatapas mijunanchu.
Sichus wakin mijunakunamanta alergiayoq kanki otaq wijsayki mana chaskinchu wakin mijunakunata chayqa, ama llakikuychu. Allpanchispiqa kanmi ajllarikunaykipaq imaymana clase sumaq mijuykuna. Chaytan ruwanku chay onqoyniyoq wakin runakunapas.
^ párr. 19 Doctorkunan ninku nishu grave alergiayoq runakuna adrenalina (epinefrina) nisqa jampita may risqankumanpas apanankupaq. Wawakunapas colegioman otaq mayta rispapas chay onqoywan kasqankuta jujkuna yachananpaqmi ima señaltapas otaq qelqatapas apananku.


text:
Hipachiy
Hipachiy (latin simipi, kastilla simipi: tortura) nisqaqa runap huk hap'isqa, samk'asqa runata nanachiyninmi, k'iriyninmi, muchuchiyninmi, ima millaytapas rurapuyninmi, chay runata imatapas willachinapaq icha ima huktapas rurachinapaq. Ancha millay hipachiyqa nanachisqa runata wañuchinmi icha mutuchispa wañuyninkama unquchinmi.
Ñawpa pacha tukuy mama llaqtakunas samk'asqa runakunata hipachirqan, ahinataq Iwrupapi inkisisyun nisqapi, layqa qulluypipas waranqa-waranqa bruja sutinchasqa warmikunata huk runakunatapas, wañuyninkama.
Huñusqa Nasyunkunaqa 1948 watapi Pachantin llaqtakunapi runap allin kananpaq hatun kamachikuy nisqapi hipachiymanta amachayta runa hayñimanmi rimarirqan.


text:
Capítulo 7
¿Huañushcacunaca causaringacha?
1-3. a) ¿Imata ñucanchitaca shuj carcelpi cuenda charin? b) Jehová Diosca ¿imatata ruragrijun?
YUYAPAI, yangata juchachishpa carcelpi churajpi nunca na llujshina cashcanguiman. Nimata na rurai ushashpa llaquilla tiajujpi, na yashcapi pipash quiquinda carcelmanda llujchingapaj shamujpica ¿nacha ninanda cushijunguiman?
2 Yangata juchachishpa carcelpi churashca cuendami tucuicunallata shuj punllaca huañuna canchi. Imata rurajushpapash huañuimandaca na salvarita ushanchichu. Shinapash Jehová Diosca huañuimanda salvangapaj ushaita charinmi. Chaimandami nin: “Tucuripi tucuchi tucuna fiñajca [o contraca] huañuimi” can nishpa (1 Corintios 15:26).
3 Yuyapai, ima horapash ñana huañunata yachashpaca ¿nacha cushijunguiman? Jehová Diosca huañuita tucuchishca jahuapash, huañushcacunata causachingami. ¿Picunatata causachinga? Jehová Diosca ninmi, tucui huañushcacunami causaringa nishpa (Isaías 26:19).
PIPASH HUAÑUJPICA ¿IMASHINATA SINTIRINCHI?
4. a) Pipash huañujpi llaquilla cajpica ¿imata ñucanchitaca ayudan? b) ¿Picunata Jesuspa ashtahuan ali amigocuna carca?
4 Ñucanchi familiamanda o shuj rijsi amigo huañujpica huacashpa, imata ruraitapash na atinanchichu. Shina llaquilla cajpica Bibliami ñucanchitaca cushilla tranquilo sintirichun ayudan (2 Corintios 1:3, 4, liipangui). Jehovapash, Jesuspash ñucanchi huañushca familiacunataca causachingami. Shuj ejemplota ricushun, Jesús cai Alpapi cashpaca Lázaro runaguta, paipa panicunatapash cutin cutin ricugrin carca. Quimsandimi Jesuspa ashtahuan ali amigocuna carca. Chaimandami Bibliapica nin: ‘Martata, paipa ñañata, Lazarotapash Jesusca ninandami juyarca’ nishpa (Juan 11:3-5).
5, 6. a) Lazaropa familia huacajujta ricushpaca ¿imashinata Jesusca sintirirca? b) Jesuspash ñucanchishna llaquirijta yachashpaca ¿imashinata sintirinchi?
5 Lázaro runagu huañujpi Marta, Mariapash llaquilla cajpimi Jesusca ricungapaj rirca. Jesús shamujujta uyashpaca Martaca Jesusta tuparingapami llujshirca. Jesusta ricushpaca Martaca ninanda cushijushpami cashna nirca: “Jesús, can cai llactapi cajpica, ñuca turiguca na huañunmanllu carca” nishpa. Martaca yashcangami imamandashi Jesusca na ucha shamurca nishpa. Jesusca Lazaropa caishuj pani María huacajujta ricushpami shungupi ninanda llaquirishpa paipash huacarca (Juan 11:21, 33, 35). Shinaca pipash huañujpi, gentecuna imashina sufrijtaca Jesusca alimi yachan.
6 Pipash huañujpi Jesuspash llaquilla sintirishcata yachashpaca ñucanchica cushilla, tranquilomi sintirinchi. Jesuspash, Jehová Diospash pipash huañuchunga na munanllu (Juan 14:9). Jehová Diosca huañuita tucuchingapaj ushaita charinmi. Ñallami huañuitaca tucuchinga.
7, 8. a) Martaca ¿imamandata rumita na suchuchichun munarca? b) ¿Imatata Jesusca rurarca?
7 Lazarota pambashca utujuman Jesús chayashpaca chai “rumita suchuchipaichi” nircami. Shinapash Martaca chai rumita suchuchichunga na munarcachu. Lazarota pambashcamandaca ñami “chuscu punlla” yalishca, ashnajungami nircami (Juan 11:39). Lazarota Jesús causachigrijujtaca Martaca na yacharcachu.
8 Jesusca cashnami shinllita caparirca: “Lázaro, chaimanda Ilujshimui” nishpa. Martapash, Mariapash manllarishca ricunajujpimi “huañushca Lázaro runaguca maquindi, chaquindi pillushca llujshimurca” (Juan 11:43, 44). Shinami Lázaro runaguca huañuimanda causarishpa cutin paipa familiahuan, amigocunahuan carca. Tucuicunami Lazarota ugllashpa paihuan parlanajurca. Jesusmi shuj milagrota rurashpa Lazarotaca causachirca.
‘CUITSAGU, JATARI NINIMI’
9, 10. a) Huañushcacunata causachichunga ¿pita Jesusmanga poderta curca? b) Chaicunata Bibliapi liinaca ¿imashinata ayudan?
9 Jesusca na paipa munaica huañushcacunataca causachircachu. Lazarota causachingapaca Jehovatami mañarca. Jehovami Lazarota causachichunga Jesusman poderta curca (Juan 11:41, 42, liipangui). Bibliapica, Lazarotalla causachishcataca na nijunllu. Jairopa ushi 12 huatata charishpa ungüihuan huañujpi causachishcatapashmi parlan. Chai cuitsaguca paipa shujlla ushimi carca. Chaimandami Jairoca imata ruraitapash na atinashpa Jesustaca ñuca ushiguta jambipai nirca. Shina nijujpillatami shuj jaricuna shamushpaca nirca: “Yachachijtaca, ¿imapajta yanga yanga fiñachijungui? cambaj ushiguca, ñamari huañurca” nishpa. Chaimi Jesusca Jairotaca nirca: “Ama manllaichu” fetami charina cangui, canba ushica causaringami nishpa. Shinami Jesusca, Jairopa huasiman chayarca. Ña huasiman chayajushpaca gentecuna huacanajujtami uyarca. Chaimandami Jesusca nirca: ‘¿Imashpata cangunaca huacanajunguichi? Cuitsaguca na huañushcachu, puñuitallami puñujun’ nishpa. Shina nijta uyashpaca cuitsagupa taitamamacunaca, Jesús imata ningapaj munajtaca na intindishcangachu. Chaimi Jesusca cuitsagupa taitamamahuan cuitsagu sirijuj cuartoman yaicurca. Chaipimi cuitsagupa maquita alilla japishpa cashna nirca: ‘Cuitsagu, jatari ninimi’ nishpa. Shina nijpimi cuitsaguca jatarishpa puri callarirca. Chaita ricushpaca cuitsagupa taitamamacunaca ninandami cushijushcanga (Marcos 5:22-24, 35-42). Jesusman Jehová poderta cujpi paicunapa ushita causachishcataca nunca na cungashcangachu. *
10 Jesús causachishca gentecunaca jipamanga huañurcami. Chaicunata liishpaca, ñucanchipash chaita crichunmi ayudan. Jehová Diosca huañushcacunata causachingapachami.
HUAÑUSHCACUNATA CAUSACHISHCAMANDACA ¿IMATATA YACHAJUNCHI?
11. Huañushcacunamandaca ¿imatata Eclesiastés 9:5pica nijun?
11 Bibliapica ninmi: “Huañushcacunaca imatapash na yachanllu” nishpa. Shinaca Lázarota huañushpaca imatapash na sintishcangachu (Eclesiastés 9:5). Jesús nishca shinaca, Lázaro huañushpaca huañuita puñujuj cuendami carca (Juan 11:11). Lázaro huañushpaca ‘imatapash na yacharcachu’.
12. ¿Imashinata yachanchi Lazarota ciertopacha causachishcata?
12 Lázaro huañujpi Jesús causachishcataca ashtaca gentecunami ricurca. Jesusta na ricunayachij gentecunapashmi chai milagrota ricurca. Lazarota causachishpami, huañushcacunata causachinaca ciertopacha cashcata ricuchirca (Juan 11:47). Lazarota causachishcata ricungapaca ashtaca gentecunami rirca. Shinami Jesustaca Taita Dios cachamushcata cri callarirca. Shinapash Jesusta na ricunayachij gentecunaca, nimamanda nalicachinajurcachu. Chaimandami Lazarota, Jesustapash huañuchingapaj munarca (Juan 11:53; 12:9-11).
13. Huañushcacunata Jehová causachinataca ¿imamandata crina capanchi?
13 Jesusca nircami: “Huañushpa pambai tucushcacunaca tucuillami” causaringa nishpa (Juan 5:28). Shinaca, Jehovapa yuyaipi cajcunaca tucuillacunami causaringa. Jehová Dios huañushcacunata causachingapaca tucuitami paicunamandaca yarina can. ¿Huañushcacunamanda tucuita yari ushangacha? Bibliapica ninmi, Jehová Diosca ashtaca ashtaca millón estrellacunatapash cada unotami shutipi rijsin nishpa (Isaías 40:26, liipangui). Shinaca tucui estrellacunata shutipi yarishpaca, gentecunata causachingapaj imatapash yarinaca Jehovapaca na shinllichu canga. Tucuita Ruraj Dios cashcamandaca gentecunata causachingapaj poderta charinmi.
14, 15. Job runaguca ¿imatata nirca? ¿Imatata yachajunchi?
14 Jehovata ali sirvij Job runagupash huañushcacuna causarinataca crircami. Chaimandami tapurca: “¿Runa huañushpaca, cutin causaringachu?” nishpa. Shinallata nircami: “Can cayajpimi tigrachisha. Chaipica, cambaj maquihuan rurashcataca juyanguimi” nishpa. Jehová Dios huañushcacunata shuj punlla causachinataca Job runaguca alimi yacharca (Job 14:13-15).
15 Jehová Dios huañushcacunata causachinata yachashpaca ¿imashinata sintiringui? ¿Ñuca amigocuna, ñuca familiacunapash causaringacha? nishpa tapuringuichari. Jehová Dios huañushcacunata shuj punlla causachinata yachashpaca ninandami cushijunchi. Shinaca huañushcacunata causachijpi paicuna maipi causanata, picunalla causarinata Bibliapi ricushun.
‘ÑUCA RIMAJTA UYASHPAMI’ CAUSARINGA
16. Cai Alpapi causachi tucushcacunaca ¿imashinata causanga?
16 Punda tiempopi huañushcacunata causachijpica cai Alpapillatami paicunapa familiacunahuan, amigocunahuan tandanajurca. Shamuj punllacunapi huañushcacuna causarinaca ashtahuan alimi canga. ¿Imamandata ashtahuan ali canga? Huañushcacunata causachijpica para siempre causana oportunidadtami charinga. Shinallata cunan punllacunahuan ricujpica, shamuj punllacunapica juyailla ali causaimi tianga. Chai punllacunapica guerracuna, nali ruraicuna, ungüicunapash ñana tiangachu.
17. ¿Picunatata causachinga?
17 ¿Picunatata causachinga? Jesusca nircami: Tucui “huañushpa pambai tucushcacunaca, tucuillami ñuca rimajta uyanga” nishpa (Juan 5:28, 29). Apocalipsis 20:13pica ninmi: “Mama cuchapashmi, chaipi huañushcacuna tiashcataca tigrachirca. Huañuipash, Hades nishcapash, paicunapi huañushcacuna tiashcataca tigrachircami” nishpa. Shinaca ashtaca millón gentecunami causachishca canga. Apóstol Pabloca nircami: ‘Imatapash cashcatapacha rurajcuna, imatapash cashcatapacha na rurajcuna huañushcacunatapashmi’ causachinga nishpa (Hechos 24:15, liipangui). Caimandaca ¿imatata yachajunchi?
18. ¿Picunata “imatapash cashcatapacha rurajcuna” o justocuna can?
18 Jesús cai Alpaman nara shamujpillatami Noé, Abrahán, Sara, Moisés, Rut, Ester, paicuna shina shuj gentecunapash “imatapash cashcatapacha rurajcuna” o “justo” gentecuna carca. Paicunaca cai Alpapi causangapami causachishca canga. Hebreos capítulo 11pimi paicunamanda ashtahuan ricuita ushangui. Cunanbi “imatapash cashcatapacha rurajcuna” o justo gentecuna huañushcata Jehová Diosmi causachinga.
19. a) ¿“Imatapash cashcatapacha na rurajcuna” o injustocunaca picunata can? b) Jehová Diosca ¿ima oportunidadtata cunga?
19 Ashtaca millón gentecunaca Jehovata na rijsishpami huañushca. Paicunaca “imatapash cashcatapacha na rurajcuna” o injustocunami can. Jehová Diosca paicunata na cungashcachu. Chaimandami huañuimanda causachishpa paita rijsichun, sirvichun oportunidadta cunga.
20. ¿Tucuilla huañushcacunachu causachishca canga?
20 ¿Tucuilla huañushcacunachu causachishca canga? Jesusca nircami, huaquin gentecunaca na causaringachu nishpa (Lucas 12:5). Picunatalla causachinata o na causachinataca Jehová Diosllami yachan. Shinapash Jesustami juez cachun churashca. Paimi causajcunata, huañushcacunatapash juzganga (Hechos 10:42). Pipash na cazushpa, na cambiangapaj munashpa huañushcataca Jehová Diosca na causachingachu. (Página 216pi nota 19ta ricupangui.)
CIELOPI CAUSANGAPAJ CAUSACHISHCACUNA
21, 22. a) Cieloman ringapaj causachishcacunaca ¿imashina cuerpohuanda causaringa? b) ¿Pitata pundapi cieloman richun causachirca?
21 Bibliapica ninmi, huaquingunaca jahua cielopi causangapami causachi tucunga nishpa. Jahua cieloman rijcunaca na ñucanchishna cuerpohuanga causaringachu. Cielopi causangapaca shuj espíritu shinami causaringa.
22 Jesustami cielopi causachun pundapica causachirca (Juan 3:13). Jesús huañushcamanda quimsa punlla jipami Jehová Diosca causachirca (Salmo 16:10; Hechos 13:34, 35). Aichayu, tulluyu cuerpohuanga na causachircachu. Apóstol Pedroca nircami: Jesusca ‘aichapi huañushca cashpapash, espiritupimi causachi tucurca’ nishpa (1 Pedro 3:18). Chaimandami Jesusca ushaita charij espíritu shina causarirca (1 Corintios 15:3-6). Bibliapica ninmi, shuj gentecunapash jahua cieloman ringapaj causachishcami canga nishpa.
23, 24. Ashalla llamagucuna nishpaca ¿picunamandata parlajun? Ashalla llamagucunaca ¿mashnacunata can?
23 Jesusca huañuna cashcata yachashpami paipa catijcunamanga cashna nirca: “Canguna chaipi causachun alichingapajmi rigrijuni” nishpa (Juan 14:2). Shina nishpaca paita catijcunamanda huaquingunaca cielopi causangapaj causachishca canatami nijurca. ¿Mashnacunata cielopica causanga? Jesusca nircami: ‘Ñucapa ashalla llamagucunami’ cielopi causanga nishpa (Lucas 12:32). Apóstol Juanga nircami: “Sión shuti urcu jahuapi Llama shayajujta ñapash ricurcani. Paihuanga, patsaj chuscu chunga chuscu huaranga [144 mil] gentecunami chaipi carca” nishpa. Shinami jahua cieloman mashnacuna rinata villarca (Apocalipsis 14:1).
24 Jesusta catijcunamanda 144 milcunaca ¿ima horata causachishca canga? Bibliapica ninmi, Jesús jahua cielopi mandai callarishca jipami chaica pactaringa nishpa (1 Corintios 15:23). Cunanmi ña chai punllacunapi causanajunchi. Cunanbica cai 144 mil puracunamandaca huaquingunallami cai Alpapi causanajun. Paicunaca, huañushcandimi jahua cielopi causangapaj causaringa. Shinapash ashtaca ashtaca gentecunaca cai Alpa shuj juyailla paraíso tucujpi chaipi causangapami causaringa.
25. Shamuj capitulopica ¿imatata yachajugrinchi?
25 Jehová Diosca ñallami huañuitaca tucuchinga, chaica ni pipash ñana huañunga (Isaías 25:8, liipangui). Shinapash jahua cielopi causangapaj rijcunaca ¿imatashi ruranga? Bibliapica ninmi, paicunaca Diospa Reinopimi Jesushuan mandanajunga nishpa. Shamuj capitulopimi chai Reinomandaca ashtahuan yachajushun.
^ par. 9 Bibliapica shuj gentecunatapash causachishcatami parlan, chaipaca cai textocunata liipangui. 2 Reyes 4:32-37; 13:20, 21; Lucas 7:11-17; Marcos 5:22-24, 35-42; Hechos 9:36-42; 20:7-12.


text:
Capítulo 15
Diostaca ¿imashinata adorana canchi?
1. Diosta ali adoranataca ¿pita yachachi ushan?
CASI tucui iglesiacunami Taita Diosmandaca cabalta yachachinchi nin. Shinapash chaica na ciertochu can. Taita Dios pi cashcata, paita imashina adoranamandaca shuj shuj yuyaicunatami iglesiacunaca yachachin. Shinaca Diosta ali adoranataca ¿imashinata yachajui ushanchi? Jehová Diosmi paita ali adorachun yachachin.
2. Diosta ali adoranataca ¿imashinata yachajui ushapangui?
2 Jehová Diosca paita ali adoranata yachajuchunga Bibliatami cushca. Chaimandami Bibliata yachajuna canchi. Jehová Diosca pai yachachishcacunata yachajushpa ali causachunmi ayudanga. Paica ñucanchi ali cachunmi munan (Isaías 48:17).
3. Taita Diosca ¿imata rurachunda munan?
3 Huaquingunaca ninmi, Diosca tucui iglesiacunatami chasquin nishpa. Chaica na ciertochu can. Jesusca nircami: “Ñucataca: ‘Apunchi Jesús, Apunchi Jesús’ nishpami purinajun. Shina ninajushpapash, na tucuicuna jahua pachapi Dios mandajuj llactaman yaicui ushangachu. Ashtahuangarin jahua pachapi tiajuj ñuca Taita munashcata pactachijcunallami, yaicui ushanga” nishpa. Shinaca, Diospa munai ima cajta yachajushpa ñucanchi causaipi pactachinami canchi. Diospa munaita na pactachijcunataca, Jesusca ‘nalita ruraj’ gentecunahuanmi chimbapurarca (Mateo 7:21-23).
4. Taita Diospa munaita ruranamandaca ¿imatata Jesusca nirca?
4 Jesusca, Diospa munaita rurai callarijpi ima llaquicuna tianatapashmi villarca. Chaimandami nirca: “Quichiji pungutami, yaicuna canguichi. Chingaita chingachun pushajuj punguca anchomi, ñambash anchomi. Chaitaca, ashtaca gentecunami yaicushpa purinajun. Ashtahuangarin causaita causangapaj yaicuna punguca quichijimi, ñambash quichijimi. Chai ñandaca, huaquingunallami tarin” nishpa (Mateo 7:13, 14). Diosta ali adorashpa causana ñanga quichijimi, chai ñanmi para siempre causaiman apan. Cutin Diosta nali adorashpa causana ñanga anchomi, chai ñanga huañuimanmi apan. Shinapash Jehová Diosca nipi na huañuchun munanllu. Chaimandami tucuicuna paimanda yachajuchun shuyajun (2 Pedro 3:9, NM).
DIOSTACA ¿IMASHINATA ADORANA CANCHI?
5. Diosta ali adorajcunataca ¿imashinata rijsi ushapangui?
5 Jesusca nircami, Diosta ali adorajcunataca rijsinallami can nishpa. Diosta picuna ali adorajujta yachangapaca gentecuna imata crijta, imata rurajtami ricuna canchi. Shinallata nircami, gentecunataca “ima cajpipash grano fucunshna cajta ricushpami rijsinguichi.” ‘Tucui ali yurapica, juyaillami fucun’ nishpa (Mateo 7:16, 17). Cai shimicunaca, Diosta ali adorajcuna jucha illaj cashcataca na nijunllu. Shinapash, Taita Diosta ali adorajcunaca tucuita ali rurangapami esforzarin. Cai temapica, Taita Diosta ali adorajcunata imashina rijsinatami yachajushun.
6, 7. a) Taita Diosta ali adorangapaca ¿imatata rurana capanchi? b) Jesuspa ejemplomandaca ¿imatata yachajunchi?
6 Bibliapi nishca shinami Diostaca adorana canchi. Bibliapica ninmi: ‘Dios escribichishca Shimicunaca, paillata yarichishpa escribishcami. Chai Shimicunaca yachachingapaj, nalicuna ali purichun rimangapaj, shinallata imatapash cashcatapacha rurashpa causanata yachachingapami ali. Chaita yachajushpaca. Taita Diospajta ruraj runaca, ima pandatapash na rurashpa, tucui imata cashpapash aliguta rurangapami alichirishca canga’ nishpa (2 Timoteo 3:16, 17). Apóstol Pablopash Jesusta catijcunamanga nircami: “Ñucanchi villajpica, runacunapaj munaimanda villashcataca, na chasquircanguichica. Ashtahuangarin Taita Diospacha villachijuj Shimi cajpimi, aliguta uyashpa crircanguichi” nishpa (1 Tesalonicenses 2:13). Diosta ali adorangapaca gentecunapa yanga yuyaicunata, costumbrecunata catishpaca na adoranachu canchi. Bibliapi nishca shinami Taita Diostaca adorana canchi.
7 Jesús yachachishcacunaca tucuimi Diospa Shimimanda yuyaicunalla carca (Juan 17:17, liipangui). Paica siempremi Diospaj Shimimanda villachin carca (Mateo 4:4, 7, 10). Cunanbipash Jesuspa ejemplota catishpami Diosta sirvijcunaca siempre Bibliamanda yachachin.
8. Jehovata adoranamandaca ¿imatata Jesusca yachachirca?
8 Jehová Diostallami adorana canchi. Bibliapica ninmi: ‘Gentecuna yachachun canba shuti Jehová cajta, canllami tucui Alpamanda Ashtahuan Jatun Dios cangui’ nishpa (Salmo 83:18, NM). Jesusca gentecuna Taita Diosmanda cabalta yachajuchunmi munarca. Chaimandami Diospa shutita yachachirca (Juan 17:6, liipangui). Shinallata Jesusca nircami: “Canda Mandaj Taita Diostalla [“Jehovatalla”, NM] ninanda alicachingui. Paitalla servishpa causangui” nishpa (Mateo 4:10). Chaimandami Jesuspa ejemplota catishpa testigo de Jehovacuna canchi, Jehovatalla adoranchi, paipa shutimanda villachinchi, pai imata ruragrijujtapash gentecunaman yachachinchi.
9, 10. ¿Imashinata caishujmanda, chaishujmanda juyaita ricuchinchi?
9 Caishujmanda, chaishujmanda juyaita charishunchi. Jesusca paipa catijcunataca caishujmanda, chaishujmanda juyaita charichunmi yachachirca (Juan 13:35, liipangui). Shinaca shuj shuj llactacunamanda cashpa, ima costumbrecunata charishpa, pobre o charij cashpapash ñucanchi huauquipanicunahuanga tucui shunguhuanmi juyaita charina canchi (Colosenses 3:14). Chaimandami, guerracunaman na rinchi, na huañuchinchi. Bibliapica ninmi: ‘Maijanlla Taita Diospa huahuacuna cajta, Diablopa huahuacuna cajtapash rijsinallami: Maijambash imatapash cashcatapacha na rurajcuna, crijcunata na juyashpa causajcunapash, napacha Taita Diospa huahuacunachu’ nishpa. Shinallata ninmi: “Caishujhuan chaishujhuan juyarishpami causana canchi.” ‘Caín runashnaca na causanachu canchi. Paica, Diablopa cashpami paipa huauquita huañuchishca’ nishpa (1 Juan 3:10-12; 4:20, 21).
10 Ñucanchi tiempota, fuerzata, charishca cosascunatapash ñucanchipura animaringapaj shujcunata ayudangapami ocupanchi (Hebreos 10:24, 25). Shinaca, “ima aliguta maijanman rurai ushashpapash, tucuicunaman rurashunchi” (Gálatas 6:10).
11. ¿Ñucanchitaca pita quishpichi ushan?
11 Jesuslla quishpichi ushashcatami crinchi. Bibliapica ninmi: “Quishpirinaca, maijan runapipash na ashtahuan tianllu. Ñucanchi quishpiri ushachun, cai pachapi runacunaman cushca, ashtahuan shuj shutica na tianllu” nishpa (Hechos 4:12). Capítulo 5pica ñami yachajurcanchi, Jehová Diosca cazujcunata quishpichingapaca Jesuspa causaita cushcata (Mateo 20:28). Jehová Diosca paipa Churitami cai Alpata mandachun agllashca. Para siempre causangapaj munashpaca Bibliapi nishca shinami Jesusta cazuna canchi (Juan 3:36, liipangui).
12. ¿Imamandata politicapica na chapurinchi?
12 Politicapica na chapurinchichu. Jesús cai Alpapi cashpaca politicapica na chapurircachu. Roma llactata mandaj Pilatotaca Jesusca nircami: “Ñuca mandana llactaca, na cai pachapi tiajunllu” nishpa (Juan 18:36, liipangui). Jesuspa ejemplota catishpami, maipi causashpapash politicapica na chapurinchi. Shinami Jehová Diospa Reinotalla tucui shunguhuan apoyashcata ricuchinchi. Shinapash Bibliapi mandanmi, “jatun mandajcunataca” cazunami canguichi nishpa (Romanos 13:1). Ñucanchi causaj llactacunapi leycunata cazushpapash, chai leycuna Jehovapa mandashcata pactachichun jarcajpica, apostolcuna shinami ñucanchicunapash ninchi: “Taita Diostami, runacunatapash yali ashtahuan cazunapacha canchi” nishpa (Hechos 5:29; Marcos 12:17).
13. ¿Imatata Diospa Reinomandaca villachinchi?
13 Diospa Reino llaquicunata tucuchinatami crinchi. Jesusca nircami: “Taita Dios mandajujmanda cai ali villaitaca” cai pachapi tiaj tucui llactacunapimi villachinajunga nishpa (Mateo 24:14, liipangui). Diospa Reino imatalla ruranataca, cai Alpapi gobiernocunaca nimata na rurai ushashcachu (Salmo 146:3). Jesusca Diospa Reinomanda mañachun yachachishpaca nircami: “Can mandanaca, ucha chayamuchunmi munanchi. Imashnami jahua pachapica can munashcashna ruranajun, chashnallata cai pachapipash, can munashcashna ruranajushpami ali canman” nishpa (Mateo 6:10). Bibliapica ninmi, Diospa Reinoca tucui cai alpapi gobiernocunata tucuchishpami, ‘Diosca causaita causaicaman mandajungalla’ nishpa (Daniel 2:44).
14. ¿Picunata Taita Diostaca ali adoran?
14 Cai yuyaicunata yachajushca jipaca tapuripai. ¿Picunata Bibliapi nishca shina yachachin? ¿Picunata Diospa shutimanda yachachin? ¿Picunata caishujmanda, chaishujmanda juyaita ricuchin? ¿Picunata Dios paipa Churita cachamushpa gentecunata salvashcata crin? ¿Picunata politicapi na chapurin? ¿Picunata Diospa Reinomi llaquicunata tucuchinga nishpa villachin? Testigo de Jehovacunallami caicunataca pactachin (Isaías 43:10-12).
¿IMATATA QUIQUINGA RURAGRINGUI?
15. Taita Diosta ali adorangapaca ¿imatata rurana capanchi?
15 Taita Diospi crishcataca shimihuanllaca na ninachu canchi. Ayacunapash Dios tiashcataca crinmi. Shinapash paicunaca na cazunllu (Santiago 2:19). Ñucanchi adoracionda Dios chasquichunga pai tiashcata crishpallaca na quedanachu canchi. Diospa mandashcacunata cazunami canchi.
16. ¿Imamandata panda religionda saquina capanchi?
16 Taita Diosta ali adorajushcata ricuchingapaca panda religionmandami llujshina canchi. Profeta Isaiasca nircami: “Chaimanda llujshichi. Imapash mapataca, na tacarinachu canguichi” nishpa (Isaías 52:11; 2 Corintios 6:17). Shinaca, panda religionba yachachishcacunatapash saquinami canchi.
17, 18. Babilonia jatun puebloca ¿imata can? ¿Imamandata chai pueblomandaca uchalla Ilujshina capanchi?
17 Maijan religión cashpapash Bibliapi nishca shina Diosta ali adoranata na yachachijcunaca panda religionmi can. Panda religiongunataca Bibliapica ninmi: ‘Babilonia jatun pueblo’ nishpa (Apocalipsis 17:5). ¿Imamandata Babilonia jatun pueblo nin? Noepa punllacunapi ushashcata tamiashca jipaca, Babilonia jatun pueblopimi panda religiongunapa yachachishcacuna tiai callarirca. Chai panda yachachishcacunaca cai Alpapi tucui ladocunamanmi chayarca. Babiloniamanda gentecunaca, quimsa dioscuna shujlla nishpami chai dioscunata adoran carca. Cunanbica casi tucui religiongunami trinidadpi crin. Shinapash Bibliapica shujlla Dios tiajta, Diospa shuti Jehová cajtami yachachin. Shinallata Jesuspash Diospa Churi cajtami yachachin (Juan 17:3). Babilonia llactapi causaj gentecunaca shuj almata charinchi nishpami crin carca. Chaimandami huañushca jipaca alma causashpa catinrami, infiernopi sufringapami rin nin carca. Shinapash chai crishcacunaca na ciertochu can. (Página 213-215pi nota 14, 17, 18tapash ricupangui.)
18 Panda religionguna tucuchi tucunataca Diosca ñami villashca (Apocalipsis 18:8). Shinaca panda religionmanda uchalla llujshina cashcataca ¿intindinguichu? Jehová Diosca tiempo tiajpillata quiquinbash panda religionmanda uchalla llujshichunmi munan (Apocalipsis 18:4).
19. Jehovata sirvi callarijpica ¿imashinata cuidanga?
19 Panda religionmanda llujshishpa Jehovata sirvi callarijpica huaquin familiacuna, amigocunaca na ali yachaimandami imacunatapash yangata nishpa llaquichinga. Shinapash Jehová Diosca ima horapash na saquingachu. Jehovata sirvi callarishpaca mundo enteropi ashtaca ashtaca tucui shunguhuan juyaj huauquipanicunahuanmi familia shina tucungui. Shinallata cai Alpa shuj juyailla paraíso tucujpi para siempre causana esperanzatapashmi charingui (Marcos 10:28-30). Quiquinba huaquin amigocuna, familiacunaca Jehovata sirvi callarijpi nalicachishca cashpapash jipamanga Bibliata yachajungapaj munangapashchari.
20. ¿Imamandata Diostaca pai munashcashna adorana canchi?
20 Ñallami Taita Diosca tucui nalicunata tucuchishpa, cai Alpata paipa Reino mandachun churanga (2 Pedro 3:9, 13). Chai punllacunaca juyailla punllacunami canga. Chaipica tucuicunami Jehová munashcashna paitalla adoranajunga. Chaimandami, uchalla Jehová munashcashna paita adorangapaj agllana cangui.


text:
PUNTO 19
‘Ali llaquij iyaiyuj sirvij runaga’ ¿pita an?
Jesusga huañuna huras pactamujpi, apóstol Pedrohua, Santiagohua, Juanhua, Andreshuambas cuintaushcai, tucuri punzhaunai pai mandana callarinara rimausha tapuca: “¿Pitangai ali llaquij iyaiyuj sirvij runa, paihua patrún huasira cuirangaj churaca, chihui ajcunara ali hurasbi carangaj?” (Mateo 24:3, 45; Marcos 13:3, 4). Shina nishaga, Jesús ali patrún cuinta tucuri punzhaunai, paita catijcunara ali yachachisha, ali cuirashas catingahuaga huaquingunara mingangaraushcara ricuchica. Cai mingashca ‘sirvij runaga’ ¿pigunara anun?
Ispíritu santuhua ajllashca, Jesusta ali catijcunami anun. Cai ‘sirvij runaga’ ispíritu santuhua quirij ajllashcauna, Jehovahuaj testigogunamandallarami, Jehovahuaj testigogunara cuiraj muntun an. Jehová Diosta adoraj huauquiunara, paiguna ministishca hurasbi Diospa shimimanda alira yachachinun. Ali llaquij iyaiyuj sirvij runaga ministishca tupura “micuna hurasbi” caranmi (Lucas 12:42).
Diospa huasira ali cuiranunmi (1 Timoteo 3:15). Jesusga cai organizacionda shinzhi tarbasha ñaupama pushanara “sirvij runa” maquii saquica. Jesús charishcaunara cuirana, Diospa Shimimanda rimanara ali pushanas, shinallara ñucanchira Bibliamanda ali yachachina, “sirvij runa” maquii tian. Chiraigumanda ministishcaunara, ministishca hurasbi carangahua, “ali llaquij iyaiyuj sirvij runa” Bibliamanda quillcaunai, tandarinaunai, asambleagunais alira yachachinunmi.
Cai ‘sirvij runaga’, Biblia yachachishcallara quirishcamanda, shinallara Diospa Shimi rimanara ali pactachishcamanda ali llaquij anmi. Astaumbas Cristo munaira cai Allpai ali iyaihua rurashcamanda iyaiyuj anmi (Rashcauna [Hechos] 10:42). Jehová Diosga ali llaquij iyaiyuj sirvijta ashcara bendiciaunmi mas Jehovahuaj testigoguna tucunuchu nisha. Shinallara Bibliara mas intindingahua Jehová chi sirvijta yanapaun (Ricuchina [Apocalipsis] 7:9, 16, 17).
Jesusga paita catijcunara Bibliamanda yachachinuchu nisha ¿pigunarara mingashca?
Cai ‘sirvij runaga’ ¿imarashara ninchi ali llaquij iyaiyuj ashcara?


text:
14 KAQ YACHATSIKÏ
¿Ima escuëlakunataq precursorkunapaq kan?
Diospita yachatsikuyänampaq escuëlakunata patsätsiyanqampitam Jehoväpa testïgunkunaqa unëpitana reqishqa kayan. Tsë escuëlakunaqa, llapan tiempunkunawan Diospita yachatsikoq cristiänukunatam “mas alleq” yachatsikuyänampaq yanapan (2 Timoteu 4:5).
Precursorkunapaq Escuëla. Juk watana precursor regular këkaq cristiänukunaqa, Yachatsikuyänan Wayichö joqta junaqpa rurayanqan escuëlamanmi ëwëta puëdiyan. Tsë escuëlaqa precursorkunata yanapan, Jehoväman mas witiyänampaq, mas alli yachatsikoq kayänampaq, y precursor këchö alli tsarakuyänampaqmi.
Diospa Gobiernumpita Yachatsikoqkunapaq Escuëla. Kë ishkë killa duraq escuëlaqa, yachatsikoqkunata wanayanqan sitiukunaman yanapakoq ëwayänampaq listu këkaq y unëna sirweq precursorkuna mas yanapakïta chaskiyänampaqmi. Pëkunaqa, patsachö kawashqa alli yachatsikoq Cristunömi, “¡këchömi noqa këkä! Noqata kachamë” niyan (Isaïas 6:8; Juan 7:29). Karupa yanapakoq ëwarqa itsa kayäpunqanllawan kawakïta yachakuyänan precisanqa. Itsa tsëchö nunakunapa costumbrinkuna, mikïninkuna y maskunapis jukläyana kanqa. Jina höraqa itsa juk idiöma parlëta yachakuyänampis precisanqa. Tsë escuëlamanqa 23-65 watayoq soltëru ollqukuna y warmikuna y casädukunam ëwëta puëdiyan. Tsëchöqa yanapakoq ëwayanqanchö alli yanapakuyänampaq y Jehoväpa markanchö masta rurayänampaqmi atska yanapakïta chaskiyan.
Escuela Bíblica de Galaad de la Watchtower. Hebrëu idiömachö “Galaad” palabraqa, “willakoq” ninanmi. 1943 watachö tsë escuëla qallanqampitaqa, puwaq waranqapitapis mas cristiänukunatam misionërunö yanapakur “jinantin mundu cuchunyaq” yachatsikïta chätsiyänampaq mandayashqa (Hëchus 13:47). Perüman misionërukuna chäyänan witsanqa, manam ni juk congregacion karqantsu. Peru kananqa, waranqa congregacionpitapis masnam kan. Y Japonman misionërukuna chäyänan witsanqa, chunkaqnöllam Testïgukuna kayarqan. Peru kananqa, 200.000 Testïgukunapitapis masnam kayan. Tsë escuëlachöqa pitsqa killapam Diospa Palabrampita y maskunapita alli yachakuyan. Y tsëmanqa, Diospa kaqta rurëchö alli yanapakuyänampaq yachatsikïkunata chaskeqmi precursor especialkuna, Galaad escuëlaman manaraq ëwashqa misionërukuna, sucursalchö yanapakoqkuna y congregacionkunata watukar pureq cristiänukuna ëwëta puëdiyan.
¿Imapaqtaq precursorkunapaq escuëla?
¿Pikunapaqtaq Diospa Gobiernumpita Yachatsikoqkunapaq Escuëla?


text:
15 kaq yachatsikï
¿Imanirtaq Bibliapita yachakur sïguinëki?
1. ¿Imanötaq yachakur siguikanqëki yanapashunkiman?
Bibliapita yachakunqëkiqa Jehoväta kuyanëkipaqmi yanapashurqunki. Tsënö kaptimpis, pëta kuyanëkipaqmi más kallpachakunëki (1 Pedru 2:2). Mana wanushpa kawanëkipaqqa Jehoväman más witinëkim precisan y tsëpaqqa Bibliata estudianqëkim yanapashunki.
Diospita más yachakunqëkim yanapashunki markäkïniki o yärakuyniki más fuerteyänampaq y tsëwanmi Diosta más kushitsinki (Hebreus 11:1, 6). Jina yanapashunkim arrepentikunëkipaq y cawënikichö imëka mana allikunatapis dejarinëkipaq.
2. ¿Imanötaq wakinkunata yanapankiman?
Yachakunqëkitaqa wakinkunatapis musyaratsita munankimanchi, llapantsiktam gustamantsik alli willakïta musyatsikïqa. Bibliapita más yachakunqëkim yanapashunki Bibliata alli utilizänëkipaq, Jehoväpita parlanëkipaq y alli willakïkunatapis yachatsikunëkipaq.
Wakinkunaqa kastankunata y amïgonkunatam parlapar qallëkuyan. Religionnin mana alli kanqantaqa ama nitsu, sinöqa kuyëpa y respëtowan yachatsi Dios awnikunqankunata. Pero parlanqëkipitapis más alliqa kanqa portakïnikim.
3. ¿Dioswan amigo këta puëdenkimantsuraq?
Bibliata más estudianqëkiqa Jehoväpa kaqchö más poqunëkipaqmi yanapashunki, y pëwan alli amigo këtam puëdenki. Diospa familian cuentam tikrarinki.
4. ¿Imaraq yanapashunki más yachakunëkipaq?
Diospa Palabrampita yachakïta ama dejëtsu (Hebreus 5:13, 14). Mañakï Jehoväpa testïgonkuna Rasumpëpaqa, ¿imatataq Biblia yachatsikun? librowan yachatsiyäshunëkipaq. Más yachakurqa kushishqam kanki.
Yarpë, alli willakïkunaqa Jehoväpitam shamun, pëqa kushishqa Diosmi y pëman wititaqa puëdenki sirweqninkunawan juntakarllam (Hebreus 10:24, 25). Jehoväpa munënin rurëta procuarqa, mana wanushpa kawakïtam chaskinki. Imëkapitapis más alliqa kanqa Diosman witinqëkim.
MAS MUSYATSIKÏKUNA
REUNIONKUNA
¿Imanötaq reunionnïkuna?
Reunionnïkuna kanan sitiukunata y tsëchö imata rurayanqäta rikäri.
BIBLIATA YACHAKUNËKIPAQ PROGRAMA
¿Imanirtaq Bibliapita yachakunkiman?
Entëru Patsachö nunakuna kawëninkunachö imëkata tapukuyanqantam Biblia contestëkan. ¿Pëkunanö yachakïta qampis munankimanku?
Rasumpëpaqa, ¿imatataq Biblia yachatsikun?
Oracionqa Diosman más witinapaqmi yanapamantsik
¿Wiyashunkiku Dios mañakuptiki? Kë tapukïpa respuestanta tarinëkipaqqa mañakïpaq Biblia ima ninqanta yachakï


text:
¿Imaraykun Jehová Diospa testigonkuna runakunaman visitanku juj religionmantaña kanku chaypas?
Orqoy
Yaqa llapa religionniyoq runakunan sumaqta Bibliamanta rimanku. Ichaqa manan noqaykuqa pitapas obligaykuchu noqayku jina imatapas piensananpaq, respetaykun imapi creenankupaqpas libre kasqankuta.
Ichaqa tukuy atisqaykutan kallpachakuyku piwanpas rimaspaqa Bibliaq kamachisqanman jina “
llamp’u sonqowan
ancha respetowan ima” rimanaykupaq (1 Pedro 3:15). Chaymantapas noqaykuqa yachaykun mana lliuchu uyariwanankuta (Mateo 10:14). Ichaqa, ¿imaynapin yachaykuman runakuna imaynatachus chaskiwanqaku chayta mana paykunawan rimashaqtiyku? Chaymantapas kay vidapiqa tukuy imapas cambiashallanmi.
Wakinpaqqa manapaschá visitasqayku p’unchay tiemponku karunchu paykunawan parlarinaykupaq, juj p’unchaykunaqa kanqapaschá. Wakinqa chayraqpaschá vidankupi imapas pasasqanwan Bibliaq yanapayninta maskhashankuman. Chaykunaraykun noqaykuqa visitashallayku runakunataqa.


text:
LECCIÓN 3
Edén huertapica Adán Evaca ¿ima shinashi causarca?
Diosca tucui ima minishtirishcatami Adán Evamanca curca (Génesis 1:28)
Jehová Diosmi Eva huarmitaca ruhuarca. Evami cai allpapica punta huarmi carca. Jehovami Evataca Adanpac huarmi cachun curca (Génesis 2:21, 22).
Jehová Diosca Adanta Evata ruhuashpaca jucha illactami ruhuarca. Chaimantami paicunaca imata ruhuashpapish imata yuyashpapish tucuita alli ruhuai pudirca.
Paicunaca Edén nishca sumac huertapimi causarcacuna. Chaipica jatun yacucuna, yuracuna, animalcunapish tiyarcami. Chai pushtuca sumaimanami carca.
Jehová Diosmi Adanman Evamanpish ima shina causanata yachachirca. Chaimantami chaipi unai unaicaman causasha nishpaca, Diosta uyashpa cazuna carca.
Diosca shuc yuramantami ama micuchun mandarca (Génesis 2:16, 17)
Shuc angelmi Diosta mana cazushpa paipac contra tucurca. Chai millai angeltami Satanás, Diablo nin.
Jehová Diosmi Adán Evata mandarca huerta chaupipi cac yuramanta ama micuchun. Chai yuramanta micushpaca huañunguichictacmi nirca.
Diabloca Diosta mana cazuchun munashpami shuc culebrata rimachishpa Evata pandachirca. Diabloca nircami chai yurapi pucushcamanta micushpaca mana huañunguichicchu. Ashtahuanpish Dios shinami tucunguichic. ¡Chaica jatun llullami carca! (Génesis 3:1-5).


text:
YACHACHINA 3
Rahab Jehovapi creera
Pensáysh ima tiasckayshta Jericóp ciudarninpi. Cá ciudarcka Canaán ashpanpi tían, maypi gentecka mana Jehovapi creencuchu. Suj huarmi, Rahab huajyascka chaypi causan.
Ácaip Rahab suj utula sipitas cara, pay historiasta Moisesmanta uyarera imaina Moisés chaupinpi mar pucát quicharera y chayna Egiptomanta israelitasta pusara. Pay uyarerapas, imaina Jehová israelitasta yanapara, enemigusninpa contranpi, túcuy guerrastas vencenancunápaj. ¡Cunan, Rahab uyarin ima israelistascka pampapi ckaylla Jericomanta tiancu!
Rahab Jehovapi creesckanraycu, espiajcunata pacara
Suj tuta, íshcay israelitascka ciudarta ckaáypaj Jericoman ʼrerancu. Paycuna Rahab huasinman amorancu. Paycka yaicunancuta y cuticunancuta paycunata nipucora. Rey Jericomanta tutapi anoticiacora, ima espiajcuna ciudarpi tiarancu y paycuna Rahab huasinman ʼrerancu. Chayna, reycka paycunata apicúypaj sujcuna ckarista cachara. Rahab anajpi huasinmanta íshcay espiajcunata pacan y reypa ckarisninta nipucora: ‹Espiajcuna caypi tiarancu, pero paycuna na ciudarta sackerancu. ¡Si ckamcuna, cunan na ʼrínquish, paycunata apicuyta atínquish!› Ckam, ¿yachanquichu, imaraycu Rahab espiajcunata pacacusa cara?— Paycka Jehovapi creesckanraycu y yacharapas ima Jehová Canaan ashpanta israelitasta ckócoj ʼrin.
Espiajcuna manáraj Rahabpa huasinta sackes, paycuna payta prometeporancu, Jericó apiyascka captin, pay y familianpas ckeshpisckas caj ʼrincu. Ckam, ¿yachanqui imatachus payta niporancu, ima pay ʼruanan tiara?— Paycuna niporancu: ‹Cá hilu pucát ápiy y ventanayquipi chayta huátay huarcunánpaj. Si ckam chayna ʼruanqui, huasíyquip ucunpi tiajcuna, sapa suj paycunamanta ckeshpisckas caj ʼrincu.› Rahab, imaina espiajcuna ʼruananta niporancu, chayna ʼruara á. ¿Yachanquichu chaymantá, ima sucedera?—
Suj punchaus chaymantá, israelitascka upallas ciudarta muyus marcharancu. Paycuna shojta (6) punchaus ciudarta muyus marcharancu, suj cutis sapa punchau. Pero canchis (7) punchaupi, paycuna canchis (7) cutis, ciudarta muyus purincu. Chaymantá, túcuy paycunacka sinchít ckaparerancu. Jehová ciudarta ima túcuy muyuyninpi ʼrumimanta ʼruascka, urmananta ʼruan.¡Pero huasi, maypi ventanapi huarcuscka suj hilu puca taricora, sayasckalla tían! Ckam, ¿dibujitupi chayta ckaayta atinquichu?— ¡Rahab y familianpas ckeshpisckas tiarancu!
Ckam, ¿imát Rahabmanta aprendeyta atinqui?— Rahab Jehovapi creera, túcuy súmaj imasta ima pay Jehovamanta aprendera. Ckampas ashca imastis Jehovamanta yachashcanqui. Ckam, quiquin Rahab, ¿paypi creenquichu?— ¡Nockaycu yachaycumi, ima ckam creenqui!
BIBLIAYQUIPI LÉEY
Josué 22:1-24; 6:1-5, 14, 15, 20-25
Hebreos 11:31


text:
5 kaq willakï
Qallëkun sasa kawë
TSE selläma shumaq Edén huertapita Jehová Adán y Ëvata qarqaramuptinshi sasa kawëninkuna qallarinaq. Mikuyänampaqpis alleqraqshi uryayänan kanaq. Manash alli frütayoq montikuna kanaqnatsu, masqa kashakunallanash kanaq. Teyta Diosta mana wiyakuyanqanchöshi kë llapan pasanaq y pëpa amïgonnatsu manash kayänaq.
Tsënö karshi Adán y Eva wanur qallëkuyänaq. ¿Yarpankiku pëkunata Teyta Dios nenqanta? ‘Kë montipa frütanta mikurnenqa wanuyankim,’ nerqanmi. Tsë frütata mikuyanqanrëkurmi Teyta Dios nenqannö wanuyarqan. ¡Imanö uparaq kayarqan mana Diosta wiyakuyänampaq!
Tsë selläma shumaq huertapita Jehová qarqushqanchönash Adán y Ëvapa wambrankuna yurir qallëkunaq. Tsënöllash hina wambrankunapis awkinyarnin wanuyänan kanaq.
Adán y Eva Jehoväta wiyakurnenqa, kushi kushim kayanman karqan llapan wambrankunawan. Wiñeypaqmi kawayanman karqan kushi kushi kë Patsachö. Manam ni pï, awkinyanmantsu ni qeshyanmantsu ni wanunmantsu karqan.
Pero Teyta Diosqa munan llapan nunakuna wiñeypaq kushishqa kawayänantam y imë karpis kënö kanampaqmi änimantsik. Manam Patsallatsu alläpa shumaq kanqa, nunakunapis manam qeshyayanqanatsu. Llapankunam alläpa kuyanakuyanqa y Teyta Diospa amïgonllanam kayanqa.
Pero Ëvaqa manash Teyta Diospa amïgannatsu kanaq. Tsëshi wambrankuna yurinampaqpis alläpa sasa kanaq. Alläpash nanatsikunaq. Awmi, Jehoväta mana wiyakonqanchömi tsënö hiparqan alläpa nanatsikïwan, ¿manaku tsënö parecipushunki?
Adán y Ëvapa wambrankunaqa warmipis ollqupis atskash kayänaq. Mayor wambran yuririptinshi Caín nishpa shutin churayänaq. Qateqninpanash Abel kanaq. ¿Musyankiku, imaraq kë ishkanta pasarqan?
Génesis 3:16-23; 4:1, 2; Revelación 21:3, 4.


text:
HUILLAJ (YACHANAPAJ) Mayo de 2017
Cai revistaca 3 de julio - 30 de julio de 2017-pi yachagrishca temacunatami charin.
Caru llajtamanta shamujcunata Jehovata cushilla servichun ayudashunchij
¿Caru llajtamanta shamujcunaman huillacushpaca imatataj yuyarina canchij?
Shujtaj llajtapi causacushpaca cambaj huahuacunata ayudai
¿Caru llajtamanta shamuj yaya mamacunaca ima shinataj huahuacunaman Jehovamanta yachachi tucun? ¿Ñucanchijpish ima shinataj ayudai tucunchij?
Ñucanchij cˈuyai chiriyachunca amataj saquishunchijchu
Huaquin crijcunaca paicunapaj cˈuyai chiriyachunmi saquircacuna. ¿Diosta cˈuyashpa catingapajca imatataj rurana canchij?
“¿Canca ñucataca caicunata yallichu cˈuyangui?”
Jesusca ima ashtahuan valishca cashcatami Pedroman yachachirca. ¿Jesús yachachishcataca ima shinataj pajtachishun?
Minishtirishcallahuanmi cushilla causanchij
Danielpish Miriampish cushillami causancuna. ¿Minishtirishcallahuan causangapaj paicuna imata rurashcata yachasha ninguichu?
ÑUCA CAUSAI
Sordo cashpapish Jehovamantami yachachishcani
Walter Markinca sordo cashpapish Diosmanta yachachishpami cushilla causan


text:
15 kaq willakï
Lotpa warmin qepaman rikärin
CANAÁN markachöshi Lotpa familian tion Abrahanwan täräyänaq. Huk kutish Abrahán Lotta ninaq: ‘Këchöqa manam animalnintsikkunapaq qewallapis kannatsu. Aksëqa këtsu, rakikäkurishun. Qam huk lädopa ëwaptikeqa noqaqa huknin lädopanachi ewkushaq,’ nishpa.
Tsënash Lot rikachakurinaq. Y huk markapa kuchuntash rikärinaq atska yakuyoqta, atska qewayoqta llapan animalninkunapaq. Distrito de Jordanshi kanaq tsë markapa shutenqa. Y tsëmanshi familianta y animalninkunata apakurkur ewkunaq Lot. Tsëpitanash Sodoma markachö wayinkuna rurayänaq.
Alläpa mana allish kayänaq tsë Sodoma markachö täraq nunakunaqa. Y alli nuna kaptinshi Lotta tsë mana allikuna gustanaqtsu. Piñashqash Teyta Diospis këkänaq tsë nunakunawan. Tsëllanash ishkë angelkunawan willatsinaq Teyta Dios Lotta tsë Sodoma y Gomorra markakunata limpu ushakätsinanta.
Hina tsë angelkunash niyänaq Lotta: ‘¡Raslla! ¡Yarqï këpita ishkan tsurikita y warmikita apakurkur!’ nishpa. Pero pëkunaqa alläpash demorëkuyänaq, tsënash tsë markapeq kikin angelkuna makipeq hanchakurkur horqariyänaq. Tsënash huknin kaq ángel ninaq: ‘¡Safakuyë kawënikikunarëkur! Mana qepaman tumamushpa. Ewkuyë montikunaman mana wanuyänëkipaq.’
Lotqa tsurinkunawan wiyakurninmi Sodoma markapita safakuyarqan. Manam qepamampis tumayarqatsu, manam ni ichikllapis shäkuriyarqatsu. Pero warminqa manash wiyakunaqtsu. Shäkurirshi qepaman tumarinaq, Sodömapita ichik karupärishqana këkar. Tsënash kachi rumi tikrarinaq Lotpa warmin. Kë dibüjochö rikëkanqëkinö.
Kë leinqantsikpitam yachakuntsik: Alli wiyakoqkunataqa Teyta Dios salvanqanta y mana wiyakoqkunaqa wanuyanqanta.
Génesis 13:5-13; 18:20-33; 19:1-29; Lucas 17:28-32; 2 Pedro 2:6-8.


text:
1 CAPÍTULO
¿Imatan Biblia yachachin Diosmanta?
¿Cheqaqtapunichu Dios munakusunki?
¿Imaynataq Diosri? ¿Sutiyoqchu?
¿Payman asuykusunmanchu?
1, 2. ¿Ima rayku allin kanman tapukuy?
¿REPARARANKICHU wawakuna imaymanamanta tapukusqankuta? Wakinqa rimayta yachaspa hinan tapukuyta qallarinku. Yachayta munaspan ñawichanta allinta kicharispa tapukunku: “¿Ima raykutaq azulri hanaq pacha?”, “¿Ima raykun ch’askakuna k’anchan?”, “¿Pin urpikunata takiyta yachachiran?” nispa. Kallpachakunchisña kutichinapaq chaypas, mayninpiqa manan kutichiyta atinchischu. Allintaña kutichishaqtinchispas astawanmi tapukunku: “¿Ima rayku?” nispa.
2 Manan wawakunallachu tapukunku. Wiñasqanchisman hinaqa tapukushallanchismi imamantapas, yaqapaschá maymanpas chayanapaq, ima ñak’ariymantapas ayqekunapaq, otaq yachayta munaspalla. Askha runakunan ichaqa manaña allin tapukuykunata tapukunkuñachu. Otaq chay tapukuyninkuman manaña kutichiyta maskhankuchu.
3. ¿Ima rayku askha runakuna manaña allin tapukuykunaman kutichiykunata maskhankuchu?
3 Yuyaymanay kay libroq tapanpa tapuyninpi, kinsa paginamanta qanchis paginakama tapuykunapi, kay capituloq qallariynin tapuykunapipas. Chay tapuykunaqa allin tapukuykunan. Askha runakunan ichaqa manaña chay tapukuykunaman kutichiykunata maskhayta munankuchu. ¿Ima rayku? ¿Kutichinmanchu Biblia chay tapukuykunaman? Wakin runakunan ninku, Bibliaq kutichisqanqa sasa entiendenapaqmi, nispa. Wakinqa p’enqaypi kanankuta manchakuspan mana tapukunkuchu. Wakintaq ninku, religionpi umalliqkunan, yachachiqkunan chay tapuykunaman kutichiytaqa maskhananku, nispa. ¿Qanri ima ninkitaq?
4, 5. ¿Ima allin tapukuykunatan tapukunanchis, ima rayku chay tapuykunaman kutichiykunata maskhananchis?
4 Tariytapunichá munanki allin tapuykunaman kutichiykunata. Yaqapaschá kaykunata tapukuranki: “¿Ima rayku kaypi kashanchis? ¿Kanmanraqchu kay kawsaymanta huk kawsay? ¿Imaynataq Diosri?” nispa. Chay tapukuykunapi yuyaykusqaykiqa allinmi, ichaqa kallpachakunaykin chay tapuykunaman cheqaq kutichiykunata tarinaykipaq. Allin yachachikuq Jesucristo niran: “Mañakuychis qosunkichismi, maskhaychis tarinkichismi, waqyakuychis kicharimusunkichismi”, nispa (Mateo 7:7).
5 Allin tapukuykunaman kutichiykunata ‘maskhashallanki’ chayqa allinniykipaqmi kanqa (Proverbios 2:1-5). Imakunataña nirasunkiku chaypas, kanmi chay tapuykunaman kutichiykuna, tarinkin. Bibliapin tarikun manataqmi sasa entiendenapaqchu. Hinaspapas kusikuyta suyakuytawanmi qowanchis, yanapawasunmanmi kunanpas sumaqta kawsananchispaq. Qallarinapaqqa askha runakunaq tapukusqantan kutichikunqa.
¿RUMI SONQOCHU DIOS?
6. ¿Ima rayku askha runakuna ninku, Diosmanqa manan imapas qokunchu runakunaq ñak’arisqan, nispa?
6 Askha runakunan chhaynata ninku. Ninkun, sichus Dios qhawariwasunman chayqa manan khaynapichu kawsasunman, nispa. Kay pachapiqa nishupunin kashan hatun maqanakuykuna, cheqninakuy, nanaypas. Llapallanchismi onqonchis, ñak’arinchis, munakusqanchis runakunapas wañupunku. Chay rayku wakin runakuna ninku: “Sichus Dios munakuwasunman chayqa, ¿manachu chay sasachakuykunamanta qespichiwasunman?” nispa.
7. a) ¿Ima rayku religionpi umalliqkuna Diosta rikuchinku rumi sonqota hina? b) ¿Imatapunin Biblia yachachin ñak’arisqanchismanta?
7 Religionpi umalliqkunan astawan Diosta rikuchinku rumi sonqota hina. Hatun llaki kaqtinmi ninku, Diospa munayninmi karan, nispa. Chay nisqankuwanqa Diostan tunpashanku chay hatun llakikuna kasqanmanta. ¿Cheqaqchu kanman? ¿Imatapunin Biblia yachachin? Santiago 1:13 texton kutichin: “Pipas sasachakuypi wateqasqa kaspaqa, ama nichunchu: Diosmi wateqashawan, nispaqa. Diosqa manan mana allinpa wateqananchu, manataqmi pitapas Diosqa wateqanchu”, nispa. Diosqa manan huchayoqchu kay pachapi imaymana millaykuna kasqanmanta (leey Job 34:10-12). Hinallata Dios qhawan millay ruwaykuna kananta chaypas, manan paychu chay millaykunataqa ruwan.
8, 9. a) ¿Ima rikch’anachiywanmi rikuchiwaq millay kawsayta paqarichiywan millay kawsayta hinallata qhawaywan, mana kaqllachu kasqanta? b) ¿Chaninchu kanman Diosta huchachay runakunaq millay ñanpi purisqankumanta?
8 Chayta kay rikch’anachiywan astawan entiendesun: huk yachayniyoq taytan munakuq kayninpi kuraq churinta wasinpi hap’isharan. Churitaq taytanpa contranpi hatarispa wasimanta pasakapun. Millay ñanpi purispataq sasachakuykunapi tarikun. Niwaqchu, taytanmi huchayoq chay sasachakuykunapi tarikusqanmanta, nispa. Manapunichá (Lucas 15:11-13). Chhaynatan Diospas runakunata mana hark’aranchu millay ñanpi purisqankumanta, chay rayku Diosqa mana huchayoqchu ima sasachakuykunapipas tarikusqankumanta. Runakunaq ñak’arisqanmanta Diosta tunpayqa manan chaninchu kanman.
9 Diosñachá yachan ima rayku mana hark’anchu runakunaq millay ñanpi purisqankuta. Yachayniyoq, atiyniyoq Kamaqninchistaq chayqa, manan willawananchischu ima ruwasqanmantapas. Ichaqa munakuwasqanchis rayku willariwanchis. 11 capitulopin astawan yachasun ima rayku Dios mana hark’anchu runakunaq millay ñanpi purisqankuta. Ichaqa manapunin paychu huchayoq sasachakuyninchiskunamanta. Aswanmi, pay chay sasachakuyninchiskunata allichanqa (Isaías 33:2).
10. ¿Ima raykun nisunman, Diosqa tukuchinqapunin ñak’ariyta millay kawsaytapas, nispa?
10 Hinaspapas Diosqa ch’uya Diosmi (Isaías 6:3). Ch’uya Dios kasqan raykun mana ima millaypas sonqonpiqa kanchu. Chaymi tukuy sonqowan paymanta hap’ipakusunman, runakunapin ichaqa mana, waqllipuq kasqanku rayku. Allin kamachikuqña kankuman chaypas manan millay runakunaq ruwasqanta allichayta atinkumanchu. Diosmi ichaqa tukuy-atiyniyoq. Payqa tukuchinqapunin millay kawsayta ñak’ariytapas. Chay ruwayta qallariqtinmi millay kawsayta wiñaypaq tukuchinqa (leey Salmo 37:9-11).
¿IMAYNATAN DIOS SIENTEKUN MANA CHANIN RUWAYKUNAWAN ÑAK’ARIQTINCHIS?
11. a) ¿Imaynatan Dios qhawarin mana chanin-kaqta? b) ¿Imaynatan Dios qhawarin ñak’ariqkunata?
11 ¿Imaynatan Dios qhawarin kay pachapi, kawsayninchispipas imaymana sucedesqanta? Biblia nin, ‘Diosqa chanin [...] [kaqtan] munakun’, nispa (Salmo 37:28). Payqa qhawamushallanmi allin kaqta mana allin kaqtapas, mana chanin ruwaykunatataqmi cheqnikun. Biblia willan Diospa ‘sonqon maytapuni nanasqanta’ ñawpa tiempopi millay kawsay q’oñirisqanmanta (Génesis 6:5, 6). Diosqa kaqllapunin (Malaquías 3:6). Cheqnikushallanpunin millay ruwayta, ñak’ariqkunatataqmi ichaqa khuyapayan. Biblia nin: “Paymi qankunata qhawashasunkichis”, nispa (leey 1 Pedro 5:7, Edición 1988).
12, 13. a) ¿Ima rayku munakuyniyoq kanchis, imaynatataq munakuq kayninchisri qhawarichiwanchis kay pachapi ñak’ariyta? b) ¿Imaynapi yachanchis Dios kay pachapi ñak’ariyta tukuchinanta?
12 ¿Llakikunchu Dios ñak’arisqanchista rikuspa? Chayta yachanapaq kaytawan qhawarisun. Bibliaq yachachisqan hina, Diosmi runata kamaran payman rikch’akuqta (Génesis 1:26). Dios sumaq kayniyoq kasqan raykun ñoqanchispas sumaq kayniyoq kanchis. Kaypi yuyaykuy, ¿llakikunkichu mana huchayoq runakunaq ñak’arisqanta rikuspa? Arí, llakikunkichá, Diosmi ichaqa astawanraq llakikun.
13 Runaq sumaq kayninkunamantaqa munakuq kayninmi aswan sumaqqa. Chaypipas Diosmanmi rikch’akunchis, Biblia nin: “Diosqa munakuymi”, nispa (1 Juan 4:8). Munakuq Dios kasqan raykun ñoqanchispas munakuq kanchis. Sichus atiyniyoq kawaq chayqa, ¿manachu kay pachapi ñak’ariyta, mana chanin kaytawan tukuchiwaq? ¿Manachu munakuyniyki kallpachasunkiman chayta ruwanaykipaq? ¡Arí, chaytapunichá ruwawaq! Chaytapunin Diospas ruwanqa, tukuchinqan kay pachapi sasachakuykunata. Kay libroq qallariy paginankunapi leesqaykiqa manan mosqoyllachu nitaq yanqa suyakunapaqchu: Diosmi prometen, chay rayku hunt’akunqapuni. Ichaqa Diostaraqmi allinta reqsina chay promesakunapi iñinapaqqa.
DIOSQA MUNANMI REQSINAYKITA
14. ¿Iman Diospa sutin, ima raykun sutinmanta waqyakunanchis?
14 ¿Imatan ñawpaqta ruwanki piwanpas reqsichikuyta munaspa? ¿Manachu sutiykitaraq willanki? ¿Diosri sutiyoqchu? Askha religionkunapin yachachinku, sutinqa “Dios” otaq “Señor” nisqan nispa, ichaqa “Dios”, “Señor” simikunaqa manan sutikunachu. “Rey”, “presidente” simikuna hina titulokunallan. Biblia yachachin Dios askha titulokunayoq kasqanta, “Dios”, “Señor” simikunapas titulonkunallan. Willallantaqmi sutinta: Jehová. Salmo 83:18 nin: “Qanllapuni Señor Diosqa [Jehová] kasqaykita yachachunku, qanllapuni teqsimuyuntinpi Ancha Hatun Dios kasqaykita reqsichunku”, nispa. Sichus Bibliaykipi Diospa sutin mana rikhurinchu chayqa, astawan yachanaykipaq maskhay kay libropi ¿Ima ninanmi Diospa sutin, imaynata rimakun? nisqa temata apéndice nisqapi. Bibliaq ñawpa qelqankunapiqa waranqanpin Diospa sutin rikhurin. Chay raykun Jehová Diosqa munan sutin reqsinaykita, sutinmanta waqyakunaykitapas. Bibliapin Diosqa yachachisunki pi kasqanta.
15. ¿Ima ninanmi Jehová, suti?
15 Kikin Diospunin Jehová sutitaqa churakun, ¿ima ninantaq Jehová sutiri? Lliw prometesqanta lliw munasqantapas hunt’aq ninanmi. * Manan Diospa sutin hinaqa kanchu, payllan chay sutiyoqqa. Hinaspapas Jehová Dios hinaqa manan pipas kanmanchu. ¿Imaynapi?
16, 17. ¿Imatan Jehová Diosmanta yachachiwanchis kay titulokuna: a) “Tukuy-atiyniyoq”? b) ‘Wiñay-wiñaymanta Rey’? c) “Kamaq”?
16 Jehová Diosmantan Salmo 83:18 textopi nin: ‘Qanllapuni teqsimuyuntinpi Ancha Hatun Dios kanki’, nispa. Hinaspapas payllatan nikun “Tukuy-atiyniyoq” nispa. Apocalipsis 15:3 texto nin: “Tukuy-atiyniyoq Señor Diosniyku, ancha hatun musphanan lliw ruwasqaykikunaqa. Llapa suyukunaq Reynin, chaninmi, cheqaqmi ñanniykikunaqa”, nispa. “Tukuy-atiyniyoq” nikun mana pipas pay hina atiyniyoq kasqan rayku. Mana atipana sinchi kallpayoqmi. 1 Timoteo 1:17 texton nillantaq ‘wiñay-wiñaymanta Rey’ nispa, chay titulon rikuchin mana kamasqa kasqanta, mana hayk’aq wañunantapas. Salmo 90:2 texton willan: “Qanmi wiñaymanta wiñaykama Diosqa kanki”, nispa. Chaypi yuyaykuyqa musphanapaqmi, ¿riki?
17 Jehová Diosllatan nikun Kamaq, nispa. Apocalipsis 4:11 texto nin: “Qanqa Señor Diosniyku, hatunchaytapas, yupaychaytapas, atiytapas chaskinaykipaq hinapunin kanki, tukuy imaymanata qan kamasqaykirayku, chaymi munayniykiwan kashankupas, kamasqapas karqanku”, nispa. Jehová Diosmi lliwta kamaran: hanaq pachapi angelkunata, tutapi k’anchaq ch’askakunata, frutayoq sach’akunata, lamar-qochapi mayukunapi kaq challwakunata, tukuy imaymanakunatawan.
¿ASUYKUWAQCHU JEHOVÁ DIOSMAN?
18. ¿Ima raykun wakin runakuna ninku, Diosmanqa manan asuykusunmanchu nispa, ichaqa imatan Biblia yachachin?
18 Wakinqa Diospa hatun kayninkunata yachaspan manchakunku. Ninkun, Diosqa nishu karupin kashan, manan qhawariwasunmanpaschu, nispa. ¿Cheqaqchu chay kanman? Bibliaqa manan chhaynatachu yachachin, aswanmi nin: “Diosqa manan sapankanchismantaqa karupichu kashan”, nispa (Hechos 17:27). Hinaspapas kayta mink’awanchis: “Diosman asuykuychis, hinan payqa asuykamusunkichis”, nispa (Santiago 4:8).
19. a) ¿Imaynatan Diosman asuykusunman, ima saminchaytataq chaskisun? b) ¿Diospa ima sumaq kayninkunan qanpaq aswan sumaq?
19 ¿Imaynatan Diosman asuykuwaq? Diosman asuykunaykipaqqa paymantan astawan yachanayki. Jesusmi niran: ‘Chay wiñay kawsayqa kaymi: Qan sapallayki cheqaq Dios kasqaykita, kachamusqayki Jesucristotawan reqsiyninku’, nispa (Juan 17:3). Arí, Bibliaq yachachisqan hina, Jehová Diosmanta Jesusmantapas yachayqa ‘wiñay kawsaymanmi’ apawasun. Yacharanchisñan ‘Dios ancha munakuq’ kasqanta (1 Juan 4:16). Ichaqa askhan Jehová Diospa sumaq kayninkunaqa, llapallantaqmi sumaqkama. Biblian willawanchis ‘khuyapayakuq, sumaq sonqo [...]. Mana usqhaylla phiñakuq, [...] tukuy tiempo munakuq, cheqaqtaq’ kasqanta (Éxodo 34:6). Payqa “sumaqmi, hucha pampachaykuqmi” (Salmo 86:5). Pacienciayoq (2 Pedro 3:9). Hunt’aq (1 Corintios 1:9). Biblia leesqaykiman hinan yachanki imaynatan Jehová Dios chay sumaq kayninkunata huk sumaq kayninkunatapas rikuchin.
20-22. a) Manaña Diosta rikunchischu chaypas, ¿imaynatan payman asuykusunman? b) ¿Imatan yuyaychasunkikuman Biblia estudiasqaykimanta, ichaqa imatan ruwawaq?
20 Diostaqa manan rikusunmanchu espíritu kasqan rayku (Juan 1:18; 4:24; 1 Timoteo 1:17). Biblian ichaqa willawanchis imayna Dios kasqanta. Salmistaq nisqan hina qanpas Jehová Diospa ‘sumaq kayninta qhawawaqmi’ (Salmo 27:4; Romanos 1:20). Paymanta astawan yachanki chayqa, cheqaqpunin payqa qanpaq kanqa, astawanmi payman asuykunki astawantaq munakunkipas.
21 Pisi-pisimantan entiendenki ima raykun Biblia kallpachawanchis Taytanchista hina rikunapaq (Mateo 6:9). Diosqa manan kawsayllatachu qowaranchis, aswanmi munan sumaq kawsananchista imaynan allin taytapas munan wawankuna sumaq kawsanankuta hina (Salmo 36:9). Bibliaq nisqan hina, runakunapas Jehová Diospa amigonmi kasunman (Santiago 2:23). ¡Yuyaykuy chaypi: qanpas Kamaqpa amigonmi kawaq!
22 Biblia estudiasqaykita rikuspa yaqapaschá pipas yuyaychasunkiman estudiasqaykita saqenaykipaq. Llakikunkupaschá hukniray iñiyniyoq kapunaykimanta. Ichaqa ama pipas Dioswan amigo kanaykipaq kallpachakusqaykita hark’achunchu, Dioswan amigo kayqa manan imawanpas tupanmanchu.
23, 24. a) ¿Ima rayku mana p’enqakunaykichu tapurikuyta? b) ¿Imamantan yachasun qatimuq capitulopi?
23 Qallariypiqa manan lliwtachu entiendenki. Chay rayku ama p’enqakuspa yanapayta mañakuy. Jesusmi niran, k’umuykukuq wawa hina kayqa allinmi, nispa (Mateo 18:2-4). Yachasqanchis hina wawakunaqa tapukushallankun. Diosqa munanmi tapukuyniykikunaman kutichiykuna tarinaykita. Ñawpa tiempopi runakunapas anchatapunin Diosmanta yachayta munaranku. Chay rayku Diospa Simin Qelqakunata allinta t’aqwiranku hinapunichus kasqanta yachanankupaq (leey Hechos 17:11).
24 Jehová Diosta allinta reqsinapaqqa Bibliatan allinta t’aqwina, Bibliaqa manataqmi huk librokuna hinachu. ¿Imapitaq hukniray? Qatimuq capitulopin chayta yachasun.
^ párr. 15 Chaykunamanta astawan yachanaykipaq maskhay ¿Ima ninanmi Diospa sutin, imaynata rimakun? nisqa temata apéndice nisqapi.


text:
PUNTO 26
Reinomanda Yachana Huasiraga ¿imasnara cuirana anchi?
Reinomanda Yachana Huasiga, Jehová Diosta adorangahuami an. Chiraigumanda ali cuirasha charina anchi. Reinomanda Yachana Huasi ali sumajta ricurichu tucuiguna cuirasha yanapana ushanchi. Shina rasha paita sirvinchi, adoranchis.
Tandarina tucurishca huasha pichangahua yanapashunchi. Tandarina tucurishca huasha pichasha yanapanchi. Shinallara caran semana shu cutin Reinomanda Yachana Huasira sumajta pichanchi. Shuj mingashca huauqui shu listara ruran imasna tarbanara ricuchingahua. Chibi yachachin imasna pichanara, pulvu anzhuchinara, tiarinaunara alichinara, bañoguna maillanara, ventanagunara, espejogunaras limpianara, basurara ichunara ima turuyashcaunaras anzhuchinara ricuchinmi. Shinallara caran huatai shuj cutin Reinomanda Yachana Huasira alira alichinun. Huahuaunaras pichangaj yanapachishaga Yaya Diosta respetanuchu yachachinchi (Eclesiastés 5:1).
Reinomanda Yachana Huasira alichingaj yanapashunchi. Caran huata shu cutinlla intiru yachana huasira ricunun, maibi alichina ministishcara alichingaj, shina rasha ama yangamanda cullquira gastangaj (2 Crónicas 24:13; 34:10). Reinomanda Yachana Huasi sumaj ricurichu munanchi. Tucui ñucanchi yachana huasira cuirangaj munashaga, Jehová Diosta imasna llaquishcara ricuchishun (Salmo 122:1). Astaumbas, Reinomanda Yachana Huasi sumajta alichishca ajpi, Jehová Diosmanda ali rimanunga (2 Corintios 6:3).
Reinomanda Yachana Huasi ¿imarasha ali ricurichu munanchi?
Reinomanda Yachana Huasi ali ricurichu ¿imara ruranchi?
Mas yachana
TANDARINAUNA
Ñucanchi tandarinaunaga ¿imasnara anun?
Ricsingui imasnami ñucanchi tandarinauna anun.


text:
FAMILIAKUNAPAQ YANAPAYKUNA | WAYNA-SIPASKUNAPAQ
¿Imaynatan cambiokunaman costumbrakuwaq?
¿IMAPIN WAKIN TARIKUNKU?
Papaykiq llank’ananwanmi juj ladoman astakapunkichis.
Munasqa amigaykin juj llaqtaman ripunqa.
Kuraq hermanoykin casarakapuspa ripunqa.
¿Faciltachu costumbrakuwaq chay cambiokunaman?
Wayrawan q’ewikuq sach’aqa aguantanmi nishu fuerte wayrakunata. Chay sach’a jinan qanpas kawaq cambiokuna chayamuqtin. ¿Imaynatan chayta ruwawaq? Ñaupaqtaqa qhawarisun cambiokunamanta imakuna yachanaykita.
KAYTAN YACHANAYKI
Cambiokunaqa kanqapunin. Biblian runakunamanta willan: “Sapankan imaynapipas rikukunku”, nispa (Eclesiastés 9:11). Chay simikuna cheqaq kasqantaqa rikunkipunin vidaykipi. Ichaqa manan tukuy ima qonqaylla sucedeqchu mana allin kanman. Wakin cambiotaqa mana allinpaqña piensawaq chaypas, allinpin tukunman. Chaywanpas yaqa llapa runan imakunachus ruwasqankuwan imakunachus yachasqankuwan allillan sientekunku, cambiokuna chayamuqtintaq ichaqa llakipakunku.
Adolescentekunapaqqa sasapunin. Alex * sutiyoq wayna nin: “Qan kikiykin cuerpoykipi cambiayta qallarinkiña, ichaqa muyuriqniykipi cambiokuna kaqtinqa aswan uma nanayraqmi”, nispa.
Chaymantapas sasan wayna-sipaskunapaqqa kallanmantaq mana experienciayoq kasqankurayku. Kuraqkunan ichaqa yachankuña sasachakuykuna atipayta, ñaupaqpi imaymana pasasqankuwan.
Atiwaqmi costumbrakuyta. Wakin adolescentekunaqa ima desgraciapipas tarikuspaqa yacharankun jujmanta recuperakuyta. Paykunaqa ima problemapi tarikuspapas aguantankun, jinaspapas chaymantan juj leccionta orqonku. Recuperakuyta yachaq adolescentekunaqa sasachakuypi tarikuspapas manan urmankuchu drogakuyman alcohol ujaymanpas.
KAYTAN RUWAWAQCHIS
Aceptay imaynapi tarikusqaykita. Qanqa munankichá vidayki controlayta, ichaqa manan atiwaqchu. Amigoykikunaqa ripunqakun otaq casarakapunqakun, hermanoykikunaqa wiñaspan ripunqaku, familiaykipas juj ladomanmi astakapunqa, chhaynapitaq amigoykikunata tukuy reqsisqaykitapas saqepunayki kanqa. Aceptanaykin chaykunata, mana allin pensamientokuna ama ñit’inasuykipaq (Bibliaq yachachikuynin: Eclesiastés 7:10).
Jamuq tiempopi piensay. Ñaupaq vidallaykipi piensayqa, qhepata qhawanapaq carroq espejonta qhawashaspalla manejay jinan. Ñaupaq vidanchista qhawariyqa allinmi mayninpiqa, ichaqa astawanqa piensananchis jamuq tiempopin. Chhaynallataqmi pasan cambiokuna kaqtinpas, chayrayku kallpachakuy jamuq tiempopi piensanaykipaq (Proverbios 4:25). Ejemplopaq, ¿ima metakunatan churakuwaq jamuq killakunapaq otaq kaymanta soqta killapaq?
Allin kaqkunapi piensay. Laura sipas nin: “Recuperakunaykipaqqa imayna runa kasqaykimantan kanqa, kunan vidaykimanta allin kaqkunata qhawariy”, nispa. ¿Ima allin kaqtan niwaq kunan vidaykimanta? (Bibliaq yachachikuynin: Eclesiastés 6:9.)
Victoria sipasmi yuyarin adolescente kashaqtin llapa amigonkuna karuta ripusqankuta. Ninmi: “Sapaymi sientekuq kani. Tukuypas ñaupaqpi jina kanantan munarani. Ichaqa ñaupa vidaypi piensaspan reparani chay cambiorayku yuyayniyoqman tukupusqayta. Cuentatan qokurani yuyayniyoqman tukunapaqqa cambiana kasqanta, jinallataq muyuriqniypi runakuna amigoyman tukupuy atisqankuta”, nispa (Bibliaq yachachikuynin: Proverbios 27:10).
Ñaupaq vidallaykipi piensayqa, qhepata qhawanapaq carroq espejonta qhawashaspalla manejay jinan
Jujkunapaq imatapas ruwapuy. Chaymantan Biblia nin: “Amataq munaynillaykichistaqa maskhaychischu, aswanpas jujkunaq munaynintawan maskhaychis”, nispa (Filipenses 2:4). Problemanchiskunata atipanapaqqa jujkunata yanapaymi ancha allin. 17 watayoq Anna nin: “Wiñashaspaymi repararani pitapas yanapaspa allin sientekusqayta. Payqa noqa jinan tarikusharan otaq noqamanta aswanraqpas”, nispa.
^ párr. 11 Wakin sutikunaqa cambiasqan kashan.